Kevredigezh Kembre-Breizh: Un dibenn-sizhunvezh e Kreizenn ar Yaouankiz e Llangrannog\nUn dibenn-sizhunvezh e Kreizenn ar Yaouankiz e Llangrannog\nSetu ur pennadig bet embannet nevez zo war ar gelaouenn Breizh-Llydaw. Skrivañ a ra Jaqueline Gibson diwar-benn hec'h avanturioù e Llangrannog...\nN’eo ket dre zegouezh em en gaver e Llangrannog. En em guzhat a ra ar gêriadenn e penn un hentig strizh-meurbet. A-benn tremen un nebeud devezhioù e Kembre ha chom hep klevet saozneg eo ret mont dre hentoù a-serzh, troidellek a-feson. Soñjit ivez e Nant Gwrtheyrn: dres ar memes tra eo. Neuze e c’haller lavarout e vefe gwelloc’h stad ar brezhoneg e Breizh ma vefe uheloc’h an tornaodoù ha gwashoc’h stad an hentoù. Evit gwir, ne zeu da Langrannog nemet ar re a zo menet da vont di. An douristed a zo gwelloc’h ganto kenderc’hel gant an hent bras ha mont da Aber-porth pe da gCeinewydd.\nE miz Ebrel 2013, e Kreizenn ar Yaouankiz e Llangrannog, e oa bet prientet un dibenn-sizhunvezh studi war ar brezhoneg. Savadurioù modern ha liesliv eo re yr Urdd, brasañ luskad evit ar yaouankiz en Europa. Savet int bet war gostez ur devenn a sko war ar mor. Pemzek mil den yaouank a zeu di bep bloaz, a lenner war ur skritell. Na plijus an endro: salioù kousket, salioù kelenn, saloñsoù evit diskuizhañ, hag implijidi niverus a gomz kembraeg ganeoc’h.\nAr c’hafeteria zo sklaer, naet ha modern hag ar boued zo lipous: ar bara kornek a darzh e bruzunennoù etre ho pizied, frouezh e-leizh a vez kinniget kenkoulz ha saladennoù a bep seurt, lod anezho iskis, evel an hini graet gant tammoù beterabez mesket gant chug orañjez ha yaourt. Ar re a blij dezho boued hengouneloc’h eus ar vro a c’hall debriñ silzig, fritez ha fav mesket en ur chaous tomatez. Fonnus eo ar boued. Daoust da se en em gavas c’hoazh an holl ac’hanomp er sal-debriñ d’ar sadorn d’abardaez evit ar banne te servijet gant ‘picau ar y maen’ ha ‘bara brith’. Moarvat e oa bet ankouanac’haet ganeomp e vez servijet koan da 6e30 noz!\nNe zeu ket an dud da Langrannog evit ar boued nemetken, evit an oberantizoù e kembraeg ne lavaran ket. Un dibab brav anezho zo, ha monitourien niverus evit ober war o zro. An darn vrasañ eus hor strollad-ni a oa chomet da labourat war ar brezhoneg er salioù-kelenn, un nebeud all, ha me en o zouez, o doa dibabet ober skol louarn ha kemer perzh er sportoù kinniget. Tro a oa da neuial (e poull-neuial ar greizenn, pas er mor e miz Ebrel, memes tra!), da vont da vale diouzh an abardaez war ar wenodenn a gas da vourk Llangrannog a-benn gwelet an heol o vont da guzh er mor pe a-benn pakañ ur banne en unan eus div davarn ar gêriadenn. Unan eus an tavarnioù-se a oa diaes mont e-barzh, kement a dud a oa eno. Ha Miss Marple a vefe ma anv gwirion? Hervez ul lec’hienn internet, daoust ma vez ret paeañ evit parkañ er parkva bihan e kreizig-kreiz ar gêriadenn e vez daskoret priz ar parkañ evit ar re a chom da zebriñ er Ship Inn. Hag an davarn-se a seblante bezañ an hini wellañ, met leun-chouk e oa bep tro hor boa klasket hor strollad mont e-barzh.\nDistroomp avat d’an oberantizoù kinniget.\nAn dra en deus plijet dit ar muiañ: ar c’harting\nBouestoù leun a dokarnoù, a vanegoù hag a harnezioù renket mat el lochennoù strewet war dachenn ar greizenn a lavar deomp eo prest an annezidi da esaeañ sportoù nevez, petra bennak o oad. Kirri trouzus hag izel-tre ar c’harting o deus plijet din kalz. Plijadur am eus bet oc’h ober troioù war an hent korvigellet, o klask mont hebiou d’ar c’hirri all hag o tont a-benn ken mat eus ma zaol ma voe graet ‘penn-petrol’ ac’hanon goude-se.\nAn dra en deus souezhet din ar muiañ: ar skiañ\nGoloet eo bet kostez un dorgenn gant ur pallenn bras-meurbet a gresk blev plastek gwenn warnañ evel ma vefe ur vroust divent. Kozh a-walc’h avat eo ar pallenn-se ha neuze e veze ret d’ar vuhezourien skuilhañ meur a wech ur meskaj dour ha Fairy Liquid (un dourenn eus ar re anavezetañ evit skoatañ al listri) warnañ evit lakaat ar skioù da riklañ, hag evit skignañ c’hwezh-vat tro-war-dro moarvat.\nAn dra en deus dipitet din ar muiañ: ar marc’hegañ\nMorse ne’m eus bet tro da vont war varc’h ha morse n’em eus ket bet keuz eus se, pa ne gavan tamm dudi ebet er c’hezeg. Roit din ur marc’h avat, ha pa vefe evit un eurvezh nemetken hag ez on prest da vont em c’hoazez war e gein ha da heñchañ anezhañ tro-dro d’ar menaj. Ha setu ar gudenn: daoust ma’m eus goulennet hag aspedet an aotre da ober tro ar menaj ma-unan-penn eo bet nac’het din ma c’hoant. Meur a dro am eus graet, met ret e oa d’ur stajiad all heñchañ ma marc’h tro-dro d’ar menaj war-bouez ur gordenn. Reolennoù surentez, na petra ’ta!\nAn dra iskisañ: an tobogannerezh\nE-kichen ar roudenn skiañ ez eus bet savet unan all evit toboganiñ. Ret eo azezañ war ul luj ha riklañ betek traoñ an dorgenn. Nemet kozh-Noe eo an hent plastek gwer-se, ha ret eo dourañ anezhañ. Ha neuze em eus klasket riklañ met ne oa ket tu d’hen ober nemet e vefed tost ouzh kostez kleiz ar roudenn ma oa bet lakaet ur gorzenn dourañ, toulloù enni bep hanter metrad. Ur strinkadenn a-zoare am eus bet neuze, gleb ma blev ha ma dilhad. Daoust da se ne oa ket tu din da riklañ war ar roudenn-se. Kouezhet va biz-meud em zorn ha gleb-dour-teil on aet em sav ha me da gerzhet betek an traoñ. Dre chañs ne oa den ebet o sellet ouzhin.\n- an dañsal: ‘Twmpath’ am boa lennet war follenn vruderezh ar stajig. Evit gwir e oa goulennet digant an stajidi deskiñ ‘dañs ar greizenn,’ unan savet war batrom un dañs amerikan e linennoù. Aes e oa ar pazennoù met diaes a-walc’h e oa din kenderc’hel da lammat a-gleiz, a-gil, a-zehoù hag all pa seblante ken aes hen\nober en div vunutenn gentañ. Mont da greizenn ar yaouankiz ne ra ket ur c’hrennard ac’hanoc’h.\n- ar gwaregañ: Pleustret em boa war ar gwaregañ teir pe beder gwech bloavezhioù zo pa oa ur grennardez eus ma merc’h ha pa glasken neuze ijinañ traoù eviti da ober e-pad ar vakansoù-hañv e Breizh. Mat e oa ar gentel, nebeut-tre a gevezerezh a oa etrezomp avat.\n- Ar c’herdin izel: Heñvel a-walc’h ouzh ar c’herdin uhel, nemet ne vez ket mezevellet an dud, rak ar c’herdin-se n’int ket uheloc’h eget ur bouteg. Chom hep koll e blom eo pal an oberiantiz-se.\n- Ar c’hwadoù: d.l.e. motoioù bihan gant rodoù tev. Mat a-walc’h nemet n’ez aent ket buan a-walc’h evidon.\n- An trampolin: Plijadur am bije bet o vezañ bannet er vann hag oc’h ober lammoù faraon gant ur harnez en-dro da’m dargreiz met diwezhat-tre e oa ar monitour hag aet e oan kuit a-raok na oa erruet war al lec’h.\nPetra lavaret ouzhpenn? Un dibenn sizhunvezh dispar am eus tremenet e Llangrannog, o komz brezhoneg ha kembraeg a bep eil, gant tud youlek, en un endro brav-eston. Ra vo aozet ur stajig all e Kembre er bloaz a zeu! Ha selaouet e vefen ma kinnigfen Kerdiz?\nAn dra en deus roet ar muiañ a aon din: ar c’herdin uhel\nEvel an ‘akrobrañch’ eo nemet e c’hoarvez e-barzh ul lochenn divent. Daou vetr a-us d’al leur ez eus bet savet un hent a ra mui pe vui tro ar mogerioù,\nhag an hent-se zo graet gant kerdin, neudennoù dir, plankennoù koad ha ouedoù bras. Bep an amzer ez eus ul leurennig goad stabil ma c’heller chom a-sav hag arvestiñ ouzh ar re all a zo, evel-just, kalz oueskoc’h egedoc’h. Mezevellet aes e vezen ha neuze, daoust ma m’eus graet ur wech tro ar sal en ur ober gant ar c’herdin-se, em eus kavet gwelloc’h sellet ouzh ar re all oc’h ober o eil tro en ur zougen ur werennad dour hag o zrede tro (ar wech-mañ e oa mouchet o daoulagad). Nec’het on oc’h anzav em eus nac’het ivez kemer perzh er prantad nesañ, d.l.e. krapat gant ur voger peget enni tammoù plastek munut a zo sañset dougen pouez ho korf ha reiñ deoc’h ur c’hrog d’ho pizied.


Stumm eus an 27 Gou 2017 da 09:19\n7 okted ouzhpennet , 4 bloaz zo\nStumm eus an 17 Gou 2017 da 12:32 (kemmañ)\nStumm eus an 27 Gou 2017 da 09:19 (kemmañ) (dizober)\nMab e oa da [[Ec'hidna]], dezhi dremm ur vaouez ha korf un naer, ha da d[[TifonTyfon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devoa, ken euzhus all, evel [[OrtosOrthos]], ki daoubennek an Ifernioù, [[naer-zour Lerna]], [[Leon Nemea]] ha [[C'himera]].\nLavaret e veze e c'halle an tri fenn gwelout en tremened, en amzer-vremañ, hag en da-zont. E skridoù zo koulskoude e lavarer ec'h aroueziont ar c'handigezhhanedigezh, ar yaouankiz hag ar gozhni. Pep penn ne zebr nemet kig bev, setu perak e laoskont speredoù ar re varv da zont en ifernioù met ne lezont hini ebet da vont kuit. Kerberos eo ki-diwall feal Hades, chadennet ouzh toull-dor ar bed dindan-zouar. Euzhiñ a rae ar re varv hag a glaske e sioulaat o reiñ ur gouign mel a veze lakaet en o bez war un dro gant ar skodig da C'haron lakaet en o genoù.\n[[EuristeüsEurystheüs]], roue [[Argolis]], a roas urzh da [[Herakles]] tapout [[Kerberos]] en e vev. Hag an haroz neuze da [[Eleusis]], da vezañ kelennet a-zivout kevrinoù Eleusis, evit gallout mont e-barzh an ifernioù, ar bed dindan an douar, hag er-maez ac'hano, ha war un dro bout gwalc'het eus an torfed en devoa graet o lazhañ an dud-varc'h.\nAn toull da vont er bed-se a gavas neuze e [[TaenarumTainaros]], ha skoazell en doe digant [[Atena]] da vont e-barzh da gentañ, digant [[Hermes]] da vont er-maez goude. Gant skoazell [[Hestia]] ez eas hebiou da [[C'haron]]. Dieubiñ a reas [[TeseüsTheseüs]], met ne deuas ket a-benn da dennañ [[PirithoosPeirithoos]] ac'hano. An daou-se a oa bet tapet gant Hades, ha dre un taol-hud bennak e oant bet staget ouzh ur bank evel pinijenn penegwir o devoa klasket skrapañ [[Persefone]] : ken kreñv e oa an huderezh-se, pa voe distaget gant Herakles, ma chomas peget ouzh ar bank tammoù zo eus divvorzhed TeseüsTheseüs, ha se zo kaoz ec'h anavezer e ziskennidi diouzh o divvorzhed treut.\nEn em gavout a reas Herakles gant Hades ha goulenn digantañ aotre da gas '''Kerberos''' gantañ war an douar, ha Hades da reiñ e asant gant ma teuje an haroz a-benn da vestroniañ ar c'hi hep kemer arm ebet. Hag a-benn e teuas. Gwaskañ a reas al loen ken e teuas da vezañ ki bihan, e zougen war e chouk, e sachañ e-maez an ifernioù, dre gev ar Pelopponez. E gas a reas da EuristeüsEurystheüs, ha ken spontet e voe ar roue ma c'houlennas ouzh Herakles e gas en-dro dindan an douar.\nPa dremenjont dre v[[Mikenai]] e kouezhas takennoù eus e [[halv]] pistrius war un toullad plantennoù, ma servijont hiriv d'ar sorserezed da ober huderezh du.\nAdtapet diwar « https://br.wikipedia.org/wiki/Dibar:MobileDiff/1756849 »


Kirus II - Wikipedia\nKirus II, ganet e 576 pe 590 KJK — marvet eo e miz Eost, a oa impalaer Pers, a glote gant Iran a vremañ. Gantañ eo e voe krouet impalaeriezh an Akemenided a gemeras lec'h an impalariezh vedat. Diskenn a ra eus tierniezh an Akemenided\nKirus II "ar Meur".\nEn henberseg e veze graet Kūruš anezhañ, hag e perseg a-vremañ: کوروش بزرگ, / Kurosh-e Bozorg).\nAnvet eo Kuresh e troidigezh an Testamant Kentañ gant Pêr ar Gall ha Job Lec'hvien. \nImpalaeriezh Kirus II\nEn e amzer e voe aloubet broioù muioc'h eget biskoazh en e raok. Sujañ a reas ar Veded da gentañ, rouantelezh Lidia ha keodeded hellazek Ionia goude, ha neuze impalaeriezh Babilon, a oa enni Mezopotamia, Siria, keodedoù fenikia ha Judea.\n↑ Troidigezh An Tour-Tan, levrenn 4, Levr Ezra, p 341\nAdtapet diwar « https://br.wikipedia.org/w/index.php?title=Kirus_II&oldid=1747797 »\nDernière modification le 6 Mae 2017, à 13:01\nKemmoù diwezhañ degaset d'ar bajenn-mañ d'an 6 Mae 2017, da 13:01.


Al leurenn | lorient\nAr c'helc'h a ginnig ivez ur strollad leurennek evit ar re vraz hag ar grennardet o deus c'hoant gwiskañ gwiskamantoù hengounel an Oriant ha kemer perzh e fetivalioù hag kenskrivadegoù. Ar strollad a zo yaouank (25 vloaz dre vraz) ha startijenn a zo ganto. Dañserien ar strollad o do plijadur degemer ac'hanoc'h.\nPleustret e vez d'ar gwener noz adalek 8 e 30, betek 11 eur e sal ar c’helc’h.\nAr sonerion a sikouret a vez get ur strollad sonerion evit an arvestoù.


Kaldayeg - Wikipedia\n(ܟܠܕܝܐ Kaldāyâ, ܣܘܪܬ Sōreth)\nKomzet e : Irak, Iran, Turkia, Liban, Stadoù Unanet, Unaniezh Europa, Aostralia\nRannved : Kurdistan Irak, Mosoul, Ninawa\nKomzet gant : 206 000 en holl\nSemiteg ar c'hreiz\nArameg ar reter\nKod SIL CLD\nUr yezh semitek eus is-skourr yezhoù aramaek ar reter eo ar c'haldayeg (lishana kaldaya, kildani, kaldeeg, sureth, fellihi, fallani pe nevez-aramaeg kaldeek) komzet gant tro-dro da 200.000 den en Irak (100.000-200.00 den e 1994) dreist-holl.\nGenidik e oa ar yezh-mañ eus kornôg ha norzh Kurdistan Irak stok ouzh ar vevenn gant Turkia. Bremañ, avat, e vez komzet en Irak e Mosul, Baghdad ha Basrah hag e gevred Kurdistan Irak. Kumuniezhoù divroidi bras pe vrasoc'h a vez kavet ivez en Aostralia, Belgia, Kanada, Alamagn, Liban, an Izelvroioù, Sveden, Siria, Turkia (Azia) hag er Stadoù-Unanet.\nEizh rannyezh zo:\nTelkepeg (tel kepe)\nBotaneg (bohtan pe shirnak-chirze)\nTost a-awalc'h eo d'an dinieg evit ma teufe a-benn an dud d'en em gompren.\nSkrivet e vez gant al lizherenneg siriek.\nAdtapet diwar « https://br.wikipedia.org/w/index.php?title=Kaldayeg&oldid=1724572 »\nYezhoù aramaek ar reter\nKemmoù diwezhañ degaset d'ar bajenn-mañ d'an 27 Her 2016, da 14:29.


Jonathan Livingston ar gouelan - Cap Brittany\nShop / Livres / Littérature / Breton & gallo / Brezhoneg - Galo / Breton / Roman / Jonathan Livingston ar gouelan\nSoyez le premier à laisser votre avis sur “Jonathan Livingston ar gouelan” Annuler la réponse.\nUGS : 9782868631817. Catégories : Livres, Roman\tÉtiquettes : Goéland, Jonathan Livingston, langue bretonne, livre en breton\nJonathan Livingston ar gouelan – Richard Bach –\nTroet gant Bernard Gery –\nDaoust ha tonket omp da vevañ evel hor c’henseurted? Daoust ha frankiz hon eus da heuliañ un hent all, disheñvel-krenn diouzh an hini a zo bet dibabet evidomp?\nJonathan ar gouelan a vourr nijal bepred pelloc’h-pellañ, bepred uheloc’h-uhelañ ha n’eo ket hepken evit kerc’hat boued met kentoc’h evit ar blijadur. Ar gouelini all avat, n’int ket evit asantiñ d’ur seurt emzalc’h. Koulskoude, daoust d’e walldroioù, en em gavo Jonathan gant mignoned nevez prest da rannañ e uhelvennad.\nUn istor hollvedel eo hini Jonathan ar Gouelan. Dezrevellet eo gant fent en ur yezh helenn. Ur film a voe savet diwar al levr-mañ e 1973.\nJonathan Livingston le Goéland raconte l’histoire d’un oiseau qui s’ennuie ferme avec ses congénères, dont la seule préoccupation est la nourriture. Jonathan préfère voler, de plus en plus loin, de plus en plus haut…


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/150 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/150\nSANT LUCAS, XIII.\na vezo goulenhet digant an hini a vezo bet fiziet kalz enhan.\n(49) Me a zo deuet da lakaad an tan var an douar ; ha petra a hellan-me da zeziroud mar d’eo allumet dija !\n(50) Mes me a dle beza badezet gant eur vadiziant ; ha pegement a hast em euz-me ma vezo peur-achuet ! (51) Ha sonjal a ra deoc’h ez oun-me deuet da zigas ar peoc’h var an douar ? Nann, a lavaran deoc’h ; mes kentoc’h an dispac’h ; (52) rag divar-vreman, ebarz en eun ti, e vezint pemp dizunanet, tri a-enep daou, ha daou a-enep tri. (53) An tad a vezo a-enep ar mab, hag ar mab a-enep an tad ; ar vam a-enep ar verc’h, hag ar verc’h a-enep ar vam ; ar vam-gaer a-enep he merc’h-kaer, hag ar verc’h-kaer a-enep he mam-gaer.\n(54) Lavaret a rea c’hoas d’ar bobl : Pa velit eur goabren o sevel euz ar C’huz-heol, e livirit rag-tal : Dond a-rai glao ; (55) hag e c’hoarvez evel-se ; Ha pa deu avel ar C’hreiz-teiz da c’houeza, e livirit : Tom e vezo, hag e c’hoarvez evel-se. (56) Hipocrited m’az oc’h ! gouzoud a rit anaoud diouz doare an oabl hag an douar ; penaos eta ne anavezit-hu ket an amzer-man ?\n(57) Ha perag ive ne anavezit-hu ket dreizoc’h hoc’h-unan, ar pez a zo just ? (58) Hogen, pa’z ez gant da enebour da gavout ar gouarner, e-pad ma’z oud o vond, klask kaoud da ziskarg diganthan, gant aoun na gasfe ac’hanoud dirag ar barner, ha na zeufe ar barner da lakaad ac’hanoud etre daouarn ministr ar justis, ha na vez taolet er prizon. (59) Hen lavaret a ran d’id, na zeui ket er meaz ac’hane, ken az pezo paeet an diveza diner.\nEN amzer-ze, eur re-benag euz an dud a oa eno, a gontaz da Jesus petra a oa erruet gant tud euz ar Galile, penaos hen doa Pilat mesket ho goad gant goad ho zacrifisou. (2) Ha Jesus, o respont, a lavaraz dezhe : Ha sonjal a ra deoc’h-hu e tle ar Galileed-se beza bet brassoc’h pec’herien eged an holl Galileed all, abalamour ma’z eo arruet kement-man ganthe ? (3) Nann, a lavaran deoc’h ; mes mar n’en em gonvertissit ket, c’houi a berisso holl er memeus doare. (4) Pe c’hoas, ha sonjal a ra deoc’h-hu e tle an triouec’h den-ze var bere e kwezaz tour Siloe, hag a oe lazet dindan-han, beza bet brassoc’h pec’herien eged an\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/150&oldid=125245 »


“Ra vo goloet an dremmwel gant e zremm”. Denlazh ar Mapuche Kamilo Katrillanka – Dispak\n“Ra vo goloet an dremmwel gant e zremm”. Denlazh ar Mapuche Kamilo Katrillanka\nPublished on 10/10/2019 04/06/2020 by Loeiza Alle\nD’ar 14 a viz Du 2018 eo marvet ar Mapuche Kamilo Katrillanka, e kumun Temekuykuy, e su Chile. Lazhet eo bet e-pad un oberatadenn bolis dreistordinal, bet sevenet gant archerien chilian ar bagad-stourm “Janglenn”. 24 bloaz e oa Katrillanka. Tost bloaz goude e varv, n’eo ket kroget prosez an archerien c’hoazh.\nWar penn un traktour e oa Katrillanka d’an deiz-se, asambles gant ur paotr yaouank all 15 vloaz dezhañ, p’en deus resevet un tenn en e benn. Hervez ar Bagad-stourm e oa bet kavet o klask laerezh kirri. Disklêriet eo bet da heul gant ar gouarnamant e oa ket bet laosket tennoù da vont eus an traktour, hag e oa bet enrollet dre video marv ar Mapuche. Siwazh, distrujet eo bet ar prouennoù gant an archerien da c’houde.\nUn denlazh politikel eo bet marv Katrillanka. Un arouez e-touesk kantadoù all eus feulster trevadennel broioù Chile hag Arc’hantina a-enep d’an 1,9 milion a Vapucheed, unan eus pobloù engenidik niverusañ su ar c’hevandir amerikan.\nSav-mouezh ar bobl Mapuche a-enep d’ar feulster ensavadurel\nGant kannaded an enebiezh ha gant ar boblañs vapuche eo bet goulennet e vefe divodet ar Bagad-stourm Janglenn, hag e vefe roet e zilez gant ministr an Diabarzh Andrés Chadwick. Dileuriadur ar Broadoù-Unanet e Chile en deus goulennet e rafe ar gouarnamant « un enklask klok ha treuzwelus diwar-benn an darvoud-mañ ».\nMeur a vanifestadeg a zo bet da heul e kêrioù bras ar vro, ha feuls eo bet ar stourm gant an archerien. Un oferenn a zo bet graet ivez a-benn enoriñ memor Katrillanka, ha galvet eo bet gant an aotroù-person Mariano Puga da ensammañ “an dle istorel he deus bro Chile e-keñver ar bobl vapuche, dre ma rank pep hini ensammañ kaoz ar bobl-se, evit ma vefe hor c’haoz deomp holl “.\nFeuls ha disprizius eo abaoe pell an darempred etre Stad Chile hag ar bobl vapuche. Ar Bagad-stourm Janglenn a oa bet lakaet en e sav abaoe Gouere 2018 e rannvro an Araukania, a-benn kreñvaat soudarderezh an takadoù diwar ar maez, dre zistrujañ ar c’hreizennoù rezistañs mapuche, lakaet e rummad ar “sponterezh”. Aet eo kuit a-benn ar fin ar bagad-stourm Janglenn, d’an 8 a viz Kerzu, met disklêriet eo bet gant ar gouarnamant e vefe kreñvaet memes tra an Nerzhioù dreistordinal en Araukania.\nLiessevenadurouriezh : un dremm sokial hag un dremm voustrus\nE gwirionez ez eus bet klasket gant ar gouarnamantoù nevezfrankizour talañ ouzh al lieusseurted sevenadurel hag ar gwririoù a-stroll dre ur politikerezh “liessevenadurour”er bloavezhioù 2000. Ar pal a oa en em azasaat ouzh ar prezeg henvroat, dre politikerezhioù publik gant ar pal kontrollañ ar pezh a vefe aotreet ha difennet ouzh an henvroidi ober, dre”ur ouennelouriezh mod all” hervez ar glaskerez Patricia Richards. Unvaniñ ar politikerezh sokial gant ar c’hastiz a zo bet posupl a-drugarez da baourentez-razh ar boblañs henvroat. Ur politikerezh a “anzavadur hep gwirioù” a zo bet savet neuze, oc’h asantiñ un arallded kontrollet a ya asambles gant ur feulster ensavadurel dre gastizañ al luskadoù henvroat hag a glaske gounit gwirioù diazez.\nPolitikerezh “ar vazh hag ar c’harotez” a zo bet lakaet e pleustr ivez, dre Programm an Orinoù adalek 2001, gant ar pal pinvidikaat ar c’humuniezhioù henvroidi dre un diviz etre ar Stad hag ur boblañs peoc’haet bennak, o lezel a-gostez ar stourmerien enlusket. Gant Charles Hale ha Rosamel Millaman eo bet anvet ar strategiezh-mañ krouidigezh stadel an “indian aotreet” hag an “indian emsavet”. Ar « sponterezh-Stad », da skouer dre denlazh ar Mapuche Matias Catrileo e 2008 en deus lakaet war-wel neuz gwaskus ul liessevenadurouriezh… hag a guzhe e gwirionez interestoù ekonomikel.\nAn embregerezhioù-koad e-kreiz ar bec’h ekonomikel en Araukania\nLiammet-bras eo an interestoù ekonomikel ha politikel en tiriad mapuche. Ar familh Tarud, da skouer a zo perc’henn war hektaroù en tiriad-mañ, hag ur galloud politikel bras a zo ganto. E rannvro an Araukania eo kreizennet-tre ar c’hevala, an douaroù hag ar galloud, kontrollet gant perc’henniezhioù-koad brasoc’h eget 3 milion a hektaroù. Liammet-bras e oa an embregerezhioù-mañ gant an diktatouriezh dre m’o deus gellet brasaat o ferc’henniezh war an douaroù mapuche a-drugarez da skoaziadoù ar Stad.\nHervez Kendivizad 169 Aozadur Etrebroadel al Labour (AEL) ez eo koulskoude an douaroù-mañ douaroù henvroat, hag e rank ar Stad anzavout an dra-mañ. Distrujet eo bet an endro hengounel mapuche hag ar mammennoù-dour gant an ungouniderezh arallvro. Ar rannvro baourañ eus ar vro eo Aurakania ouzhpenn da se, gant ur feur baourentez par da 17,2% hiziv an deiz, p’emañ ar geidenn vroadel e-tro 8,6%.\nEnebiezh ar bobl vapuche ouzh an astennerezh-koad en he bro a vez neuze kaset a-benn, dre emsavioù habask met ivez dre oberatadennoù nerzh a-enep d’ar perc’henniezhioù-koad. Torfedekaet e vez gant ar Stad ar re hag a zo e penn ar mouezhioù-aotreet, dre lezennoù stad a zifrae – ul lezenn war ar sponterezh bet krouet e-pad an diktatouriezh da skouer. Ne vez ket aotreet prosezioù reizh d’ar brizonidi bolitikel.\nGouennelouriezh ha trevadennerezh : an hini all lakaet dihegar\nAr peoc’h hag a vez klasket lakaat da ren en Araukania a zo e gwirionez ur vestroni drevadennel eus an douar, dre gastizañ an holl emsavioù. Gant marv Katrillanka ez eus bet lakaet war-wel, gant disklêriadurioù ar gouarnamant hag ar mediaoù, pegen bev e oa c’hoazh er vro ar santimant trevadennour, an dispriz ouzh an “indian”. Eno eo normal an dispriz gouennelour, a-benn mirout ar galloud hag ar c’hevala stummet en ur ziberc’hennañ an nesañ. Ezhomm a zo eus ar ouennelouriezh evit reizhabegiñ an trevadenniñ, evel ma’z eus bet ezhomm evit kas nerzhioù archerien dreistordinal a-benn klask war-lerc’h ul “laer”, betek kuzhat ha distruj prouennoù zoken.\nMarv Katrillanka n’eo nemet ur skouer e-touez kantadoù all, un arouez, un anv oc’h enkorfañ ar gasoni ensavadurel hag ar feulster trevadennour hag a skarzh kuit ar Vapucheed eus o douaroù hag eus an denelezh.\nUn nebeud amzer goude marv Katrillanka ez eus bet bannet gant an arzour Octavio Gana ur skeudenn vras eus dremm Katrillanka war savadurioù e kêr Santiago. En noz-se, war skeudenn ar Mapuche, e oa posupl lenn gerioù ar barzh Raul Zurita : “Ra vo goloet an dremmwel gant e zremm”.\n20 Mapuche a zo bet lazhet gant ar polis abaoe 2011.\n© Wikimedia Commons & https://pousta.com/artista-foto-camilo-catrillanca/\nAstennerezh-koad : expansion de la sylviculture\nBagad stourm : commando\nKevala : capital\nLezennoù stad a zifrae : lois d’exception\nSoudarderezh : militarisation\nSponterezh : terrorisme\nO studiañ kazetennerezh ba Skiant po Roazhon\nA orin eus bae Douarnenez e Penn-ar-Bed\nTremenet on dre bae Valparaiso ba bro Chili\nEtrebroadelDispak, drouklazh, Kamilo Katrillanka, Mapuche, minorelezh, stourmoù sokial\nPrevious Previous post: Hanter-kant vloaz zo, ganedigezh Skol an Emsav, deroù ur stourm nevez evit ar brezhoneg? #2\nNext Next post: Berzh a ra “La jument de Michao” er broioù arab


Arc'himedes - Wikipedia\nArc'himedes (henc'hresianeg: Αρχιμήδης), ganet e Sirakuza e 287, marvet Sirakuza 212 kt JK) a oa un ijinour gresian, ur prederour hag ur matematikour speredek. E dad a oa astronomour, eñ eo en dije kroget d’ober skol dezhañ. A-hervez en dije echuet e studioù er skol Aleksandria. D’an nebeutañ eo sur en deus anavezet kelennerien peogwir hon eus adkavet lizhiri a eskemme ganto.\nDomenico Fetti, 1620, Mirdi Alte Meister, Dresden (Alamagn)\nE deorienn vrudetañ e oa homañ : ma vije gant an nen ul loc'h bras a-walc'h hag al lec'h d'ober gantañ e vije bet gouest da lakaat an douar da fiñval.\nUn istor brudet all a oa erruet gant Arc'himedes: Ur roue en devoa soñjet e oa bet touellet pa soñje gantañ ne oa ket aour rik e gurunenn. Implij a reas Arc'himedes un deorienn diwar-benn dilec'hiañ an dour abalamour d'ar pouez evit kavout penaos e oa arc'hant ar gurunenn-mañ pa oa bet paeet evit aour rik gant ar roue. Goude bezañ kavet penn d'ar gudenn-mañ en e gibell e redas Arc'himedes er-maez en noazh a-dreuz kêr en ur grial "Eurêka!" (kavet em eus!). Brudet mat eo Arc'himedes ivez evit bezañ ijinet ar savoniezh hag ur wikefre dourañ a vez graet Biñs Arc'himedes diouti.\nE Sirakuza e vevas Arc'himedes, ur gêr hag a voe argadet gant ar Romaned e-kerzh daou vrezel. Sikour a reas Sirakusiz d'en em gannañ ouzh ar Romaned gras d'e lies ijinadennoù. A-benn ar fin, avat, e voe lazhet gant ur soudard roman e-pad eil brezel Kartada pa oa kemeret kêr gant ar Roman Marcellus. Lâret e vez e oa o tresañ grafikoù skiantel en traezh hag e c'herioù diwezhañ ouzh ar soudard roman a vije bet: "Na zirenkit ket ma c'helc'hioù!"\nBuhez Arc’himedes a zo dianavez: ne ouezomp ket da skouer ha dimezet eo bet, ha bugale en deus bet. Pezh a ouzer diwar e benn zo deuet deomp dre Polybios (202 a-raok JK--126 a-raok JK), Ploutarc'hos (46-125), Titus Livius (-59 a-raok JK-17 goude JK) pe ivez gant Vitruvius (ur saver-tiez brudet roman). Anavezout a reomp meur a labour, embannadur hag eskemm lizheroù eus ar pezh en deus graet war ar matematik. N'en deus ket soñjet e oa ezhomm derc’hel e labourioù ijinour ; n'anavezomp nemet un nebeud.\nAdtapet diwar « https://br.wikipedia.org/w/index.php?title=Arc%27himedes&oldid=1832816 »\nDernière modification le 2 Ebr 2019, à 17:53\nKemmoù diwezhañ degaset d'ar bajenn-mañ d'an 2 Ebr 2019, da 17:53.


Alain Le Quernec (ganet e 1944) | Becedia\nEtrevroadel eo brud ar skritellour Alain Le Quernec, a vez o chom hag o labourat e Breizh, e Kemper. A-hed e vuhez micherel en deus labouret evit brudañ ur c’hraferezh a laz foran.\nGoude e studi evit dont da vezañ kelenner war an arzoù plastek ha bezañ bet kelenner e-pad 6 vloaz, en doa bet ur yalc’had evit mont d’ober ur bloavezh studi, hag heuliañ kentelioù Henryk Tomaszewski e Akademiezh arzoù-kaer Varsovia, pezh a voe digarez evitañ da dapout skiant-prenet a-bouez. Pa zistroas e 1972 en em stalias e Breizh. Labourat a reas neuze evit strolladoù politikel hag ensavadurioù sevenadurel. Kenlabourat a reas kalzig da skouer gant ar strollad sokialour a oa e karg aferioù Penn-ar-Bed da neuze, gant Loeiz ar Peñseg, ha gant kannad ha maer Kemper da neuze, Bernard Poignant. M’eo merket e oberenn war an dachenn e Breizh e ranker lâret en deus pledet ivez gant sujedoù politikel, broadel hag etrevroadel : e-touez ar re vrudetañ e kaver ar skritell evit ar PSU gant Becassine oc’h embann al lugan «Didizout er gêr» (1981) pe an hini evit Amnesty International.\nUr gwir vengleuz eo e skritelloù evit ar semiologourien a-drugarez d’e c’hoarioù niverus war ar sinoù hag an arouezioù. Fent a vez enno forzh pegement, goapaerezh skañv a ro da gompren ez eo ar grafour un den leun a nerzh-spered ha dibleg.\nAbaoe 1990 ez eo ezel eus an Aliañ Grafek Etrevroadel (AGE), ha perzh en deus kemeret e meur a zarvoud etrevroadel war ar c'hraferez, dre m’eo prezegenner, animatour atalieroù pe ezel ar juri. Ken entanet eo gant e vicher ma nac’h ma vefe graet «arzour» anezhañ, goulenn a ra groñs e vefe anavezet evel skritellour, ha pik echu !


Charles Francis Richter a zo ur sismologour amerikan, ganet eo e Butler County e-kichen Hamilton (Ohio) d'ar 26 a viz Ebrel 1900 ha marv d'an 30 a viz Gwengolo 1985 e Altadena (Kalifornia).\nCharles Richter a zo ganet en ur familh a labourerien-douar en Ohio. E Los Angeles e Kalifornia e vev e-pad e grennardiezh.\nAlies e vez e arnodva sismologiezh Pasadena e 1927, studiañ a ra e skol-veur Stanford, hag er "California Institute of Technology" (Caltech) e lec'h ma resev e PhD Fizik e 1928. Ar memes bloavezh e timez gant Lillian Brand.\nNe gav ket reizh skeulioù Rossi (bloavezhioù 1880) pe Mercalli (1902), a zeskrive ar c'hrenoù-douar da geñver an distruj pe ar santadurioù. Dre-se e kinnigo e 1935 ur skeul (skeul Richter) a c'hell deskrivañ galloudezh ur c'hren-douar en epikreizenn dre an energiezh implijet.\nLabourat a ra er "Carnegie Institute" eus 1927 da 1936 ha goude er "California Institute of Technology" evit labourioù teknikel. Dont a ra da vezañ kelenner war ar sismologiezh e 1952.\nE 1956, gant Beno Gutenberg (1889-1960), e tiskouez e klot ar meurez 0 gant tro 10⁴ Joules, pa vez ar meurez 9 damkevatal da 10¹⁷ Joules.\nMervel a ra an 30 a viz Gwengolo 1985 e Altadena e-kichen Pasadena e Kalifornia.\nAdtapet diwar « https://br.wikipedia.org/w/index.php?title=Charles_Francis_Richter&oldid=1777486 »\nKemmoù diwezhañ degaset d'ar bajenn-mañ d'an 12 Kzu 2017, da 20:11.


Eleonora Luisa Gonzaga - Wikipedia\nUr pennad Eleonora Gonzaga zo ivez.\nEleonora Luisa Gonzaga ( 1686 – 1741) zo ur briñsez italian.\nBugel nemeti he zud e oa. He zad e oa Vincenzo Gonzaga, Dug Guastalla ha Sabbioneta, hag he mamm, eil pried he zad, ha keniterv dezhañ, e oa Maria Vittoria Gonzaga.\nE 1709 e voe dimezet en desped dezhi d'ar c'hardinal ( digardinalet) Francesco Maria de' Medici, dug Rovere ha Montefeltro, 26 vloaz koshoc'h egeti, tev evel ur varrikenn ha klañv-bras, evit reiñ un hêr d'e vreur Cosimo III de' Medici, dug-meur Toskana. Goude an eured avat ne fellas ket dezhi leuskel he fried kabac'h da dostaat dezhi. Mervel a reas Francesco Maria e 1710. Bugel ebet n'he doa bet Eleonora.\nGoude marv he fried e kasas ur vuhez diroll. Chom a reas da gentañ e lez he niz Gian Gastone de' Medici (1671 - 1737), dug-meur Toskana. Goude e varv e veajas kalz dre Italia, da Badova ha Venezia dreist-holl, hag un tamm e-maez Italia. Meur a levrig a voe savet diwar-benn he c'harantezioù gant he servijourien ha meur a vastard he doe hervez ar c'hannad saoz Horace Mann: gant ur Monsù Filippo he devoa bet ur mab hag a voe anvet Ubaldo Velluti, ha lesanvet Mignonne, a voe rener ur skolaj e Roma, unan all a voe anvet Francesco Baulas, bet gant Pier Maria Materassi, lesanvet Monnicca; aet e vije ar Baulas da lean ha mervel (en em lazhañ marteze) a reas e 1765. Daou vab all he devoa bet ivez digant serc'heged all.\nDihelloù sirius avat a ra diouer, ha hervez Pieraccini, en e oberenn La stirpe dei Medici di Cafaggiolo, n'eo ket Eleonora Luisa a oa mamm d'an daou vastard all met he fried ar c'hardinal Francesco Maria, kalz a-raok e eured, digant ur vaouez anvet Teresa Rossimanni.\nEleonora Luisa Gonzaga a echuas he buhez e Padova, kollet he skiant ganti da vat, hag eno e varvas e 1741. Beziet e voe er Basilica di Sant'Antonio da Padova e-tal Brigida Pico (1691-1706), rejantez Mirandola ha Concordia.\nDiwar-benn an eured eo bet savet ar pezh-c'hoari italianek Nero Cardinale, gant Ugo Chiti, ha c'hoariet gant Alessandro Benvenuti e 2002 .\nConti G., Firenze dai Medici ai Lorena, Bemporad & Figlio, Firenze 1909.\nPieraccini G., La stirpe dei Medici di Cafaggiolo, Nardini, Firenze 1986.\nVannucci M., I Lorena, granduchi di Toscana, Newton & Compton, Roma 1998.\nAdtapet diwar « https://br.wikipedia.org/w/index.php?title=Eleonora_Luisa_Gonzaga&oldid=1991566 »\nKemmoù diwezhañ degaset d'ar bajenn-mañ d'an 7 Mae 2022, da 17:20.


Geoffrey Oryema - Wikipedia\nUr sonadeg gant Geoffrey Oryema en Alamagn, e miz Meurzh 2001\nGeoffrey Oryema (16 a viz Ebrel 1953 - 22 a viz Mezheven 2018) zo ur soner ha kaner genidik eus Ouganda. E 1977 e voe lazhet e dad, Erinayo Wilson Oryema, hag a oa ministr e gouarnamant Ouganda, ha tec'hout a reas Geoffrey eus ar vro. Bevet en deus e Pariz, e Normandi, hag abaoe 2009 emañ o vevañ e Breizh, e Plañvour.\nKanañ a ra Geoffrey Oryema e meur a yezh : e swahileg, en atcholeg, e gandaeg, yezhoù eus Ouganda, hag ivez e saozneg hag e galleg. Seniñ a ra gant meur a venveg, en o zouez lod eus Afrika (kora, nang) koulz ha gitar-tredan.\nAnavezet eo er bed a-bezh abaoe e eil albom, Beat the Border. Kenlabouret en deus gant sonerien evel Peter Gabriel ha sonadegoù en deus graet en Europa, er Stadoù Unanet, e Japan, e Brazil, en Aostralia... E 1994 e oa bet o seniñ e Woodstock 94, da lidañ 25 bloaz ar festival hollvrudet.\nBeat the Border (1993)\nNight to Night (1996)\nThe African Odysseus/Best Of (2002)\nFrom The Heart (Long Tale Recordings) (2010)\nReal World: Geoffrey Oryema: Night To Night\nThe Lyre of the African Odysseus, A conversation with Geoffrey Oryema\nAdtapet diwar « https://br.wikipedia.org/w/index.php?title=Geoffrey_Oryema&oldid=1800934 »\nKemmoù diwezhañ degaset d'ar bajenn-mañ d'an 27 Gou 2018, da 10:45.


Emission Sinema : L'intelligence des arbres\nUr film sevenet gant : Franck Dubosc (2018). Gant : Fran…\nUr film sevenet gant : Scott Cooper (2018). Gant : Chris…\nSIN-171222- L'INTELLIGENCE DES ARBRES L'INTELLIGENCE DES…\nSIN-171215-LES GARDIENNES.docx LES GARDIENNES Ur film s…\nSIN-171208-LE BRIO.docx LE BRIO Ur film sevenet gant : Y…\nEmission Sinema - Episode diffusé le 22.12.2017\nEpisode animé par : Andrea Le Gal\nSIN-171222- L'INTELLIGENCE DES ARBRES\nUn teulfilm sevenet gant : Julia Dordel ha Guido Tölke (2017, 1e20).\nE-pad milvloaziadoù en doa bevet mab-den e-kreiz an natur, e-kreiz ar gwez, e-kreiz ar plantaj a beb sort a greske war an douar. Mez e-pad un amzer hirroc'h c'hoazh, e-raog donedigezh mab-den, e oa bet ag ar gwez hag ag ar plantaj-se dija. Gelliñ a raomp kompren neuze eh eus, gant ar gwez hiziw, ur skiant-desket n'he deus ket netra da weled gant heni an denelezh. Kozh-Noe eo skiant-desket an denelezh nawazh, mez heni ar plantaj a ya d'en em goll e brumennoù un amzer n'hon eus ket anavet biskoazh, ni, tud an douar.\nNeuze, e-pad milvloaziadoù e oa daet da vab-den kompren an natur, rag bugale an natur eo an denelezh, pa denn he boued anezhi. Ha pa ne zebr ket ag ar plantaj end-eeun e tebr loened hag a denn o buhez, diouzh o zu, diwar ar plantaj. Ha daet e oa mab-den da santoud e oa ur menier speredegezh en natur. Setu perag e klaske c'hoari braw gant ar speredegezh liezfurm-se. Hanvioù a veze roet d'ar vouded a veve er gwez hag e kement plantenn a oa, noziganed, dorniganed, boudiged... Doueed ha doueezed e veze doujet doute hag enoret pa arrue an termen. Lidet e veze ar rannvloazioù ha momantoù heverk ar bloaz. Da verkañ resiz an deizioù braz-se, e veze savet monumantoù ramzel, ken stank e Breizh, e Karnag hag e lec'hioù arall. Sañset e oa bet beteg 70 000 ag ar savadurioù-se dre-'mañ, menhiroù, dolmenoù ha karnoù a beb sort, pa ne chom hiziw nemed un drederenn hebkén anezhe. Studïet e veze an oabl, ar stered. Liammet e veze ar labour-douar gant kresk-digresk ar loar. Krennlavarioù helaezh a zo test a gement-se e kement yezh a zo.\nMez en un taol, setu daet mab-den da voud Doue : gouest da gompren peb tra e oa daet da voud. Un dra da sujediñ hebkén e oa an natur evitañ, madoù da dennañ anezhi ha mad pell zo. Ha ni neuze da doullañ an douar, ha da dennañ hardizh rac'h ar pinvidigezhioù a oa kuzhet e-barzh, petrol, metaloù, diamantoù ; da strewiñ louzoù helaezh war ar parkadoù gwinizh ha segal ; da c'hoari gant genom ar maïz hag ar soja. Ha neuze, endra ma oa chomet an dud tost douzh an natur ha doujuz en he c'heñver e-pad milvloaziadoù, setu bremañ ar blanedenn en arvar goude daou gant vloaz hebkén ag an antropoken, da lâred eo ar prantad ma vez treuzfurmet ha merket don hon planedenn ganimp, an denelezh m'ema peb unan ahanimp lodeg enni.\nKredet hor boa e oa ar baradoez war an douar diragzimp, just aze, dindan hon dorn. Ha ne ra ar baradoez-se nemed pellaad pandeogwir ne ouiomp ket ha tud a vo war an douar c'hoazh a-benn daou gant vloaz a-vamañ pe pas.\nKuriuz ar vuhez : pellaet hor boa a-zoc'h an natur gant ar skiant vodern, rust ha groz un tammig pa oa bet ganet en XVIIIved kantved. Gant ar skiant a-hiziw, a za da voud soutilloc'h, a za da voud gouiañs wirion, setu ma komañsomp tostaad douzh an natur en-dro, n'eo ket evid he distruj hardizh evel pennoù brell ma oamp (ha mah omp c'hoazh re liez), mez evid moned e darempred ganti en-dro, evid he gwarantiñ ha dreist-oll evid en em warantiñ, ni ive. Ha ne za ket ar remedoù douzh hon drougoù ag an natur ? Ha n'eo ket yac'husoc'h hon boued pa ne vez ket taolet loustoni kimieg da vagañ an douar ?\nMez pelloc'h eh a ar film-mañ c'hoazh : liammoù tanaw zo etre ar gwez. Ur forester en doa henn santet, ha gwir ar pezh en deus skrivet, hervez ar skiant a-vremañ. Ne selloc'h ket mui douzh ar gwez evel e-raog bremañ kén...\nJean-Claude Le Ruyet.20171222b.243F.\nKaset da benn get Jean-Claude ar Ruyet.\nSell un den a sevenadur, displeget brav ha distaget fraezh, da reiñ deomp ali ha sklerijenn àr ar filmoù nevez da welet er salioù. Un digarez da brederiañ ivez. Bep sizhun, ur gronikenn da selaou hag ar skrid da heul.\nJean-Claude Le Ruyet Animatour "Sinema" :\n"Sell un den a sevenadur, displeget brav ha distaget fraezh, da reiñ deomp ali ha sklerijenn àr ar filmoù nevez da welet er salioù. Un digarez da brederiañ ivez. Bep sizhun, ur gronikenn da selaou hag ar skrid da heul."


Bezen Shabak - Wikipedia\nBanniel ar bobl Shabak\nBezen Shabak (arabeg :Quwat Sahl Nīnawā, berraet e QSN), anvet ivez Liwa Sahl Nineveh ("Nerzhioù plaenennoù Nineve"), a vez graet eus un aozadur stourm savet d'an 23 a viz Du 2014 gant un nerzh etre 500 ha 1500 milisian d'ar muiañ. Pal an aozadur brezel-se eo adkemer galloud war korn-bro Nineve, a zo kouezhet etre daouarn ar Stad Islamek. Ouzhpenn d'ar c'hoant-se e fell d'an aozadur difenn tud ar vro diouzh feulster an djihadourien. Ar strollad zo enebour ivez d'ar Gurded a glask bezañ mistri war an tiriad, met an holl nerzh a zo implijet a-enep ar Stad Islamek betek-henn.\n2 Emgann Mosoul 2016\nQuwat Sahl Nīnawā, a c'heller treiñ gant "Nerzhioù plaenennoù Nineve", zo awenet gant korn-bro Nineve, ma vev ar pep niverusañ eus ar bobl Shabak.\nAr bobl Shabak zo ur strollad tud kement hag ur gumuniezh relijiel eus norzh Irak, a embann bezañ disheñvel diouzh ar Gurded ha diouzh an Arabed, ha lidañ ur relijion dibar anvet Shabakerezh. Ar bezen zo harp a-grenn d'ar Chiited, a zo enep-sunnit, harpet dre levezon bras an Islam chiit en o relijion.\nEvit lod tud ez eo ar strollad stourm-se ur bezen savet gant Iran evit kaout nerzh levezon er c'horn-bro. Plas ar relijion chiit zo uhel e simboloù ar bezen, uheloc'h evit re an identelezh shabak.\nEmgann Mosoul 2016[kemmañ | kemmañ ar vammenn]\nAr bezen Shabak en deus kemeret perzh en emgann veur a-enep ar Stad Islamek e Mosoul. Hervezo ez eo bet lazhet o fennofiser Muhammad Jassim al-Bayati war an dachenn.\nKan-bale ar Bezen Shabak\nVideo propraganda ar Bezen Shabak\nLec'hienn ar bodad demokratel Shabak\n↑ (en) Lec'hienn iraqinews.com 23/09/2014 "Ar gumuniezh Shabak a sav ur bezen 1500 milisian evit stourm ouzh ar Stad Islamek e Nineve\nAdtapet diwar « https://br.wikipedia.org/w/index.php?title=Bezen_Shabak&oldid=1726855 »\nKemmoù diwezhañ degaset d'ar bajenn-mañ d'an 10 Du 2016, da 23:34.


Barzhaz 2020 - RADIO KREIZ BREIZH\nAbadenn Pikous Dibikous, Barzhaz\nEmgav gant tud Kuzul ar Brezhoneg a ginnig deomp al levrioù nevez embannet gant an tier-embann brezhonek.\nDemp d’an aod vev hudu, da heul Davy Jaouen, ul levr embannet gant An Alarc’h Embannadurioù.\nHudu e vo lakaet ar gaoz war un danevell gant Petros Markaris, troet diwar ar gresianeg gant Alan Botrel, hag embannet gant An Alarc’h. Un danevell o c’hoarvezout en Istanboul e Turkia er bloavezhioù 50 e-metoù ar gumuniezh c’hresian, da-geñver un darvoud istorel nebeut anavezet.\nMagali Baron a gomz deomp deus Viktor, ar bugel gouez. Ul levr skrivet gant Marie-Hélène Delval, tresadennoù gant Sacha Goerg, troet e brezhoneg gant Mark Kerrain.\nE 2016 e oa deuet maez gant Kristian Braz un torkad danevelloù a oa aet priz Langleiz gantañ… Dont a ra skrivagner ar Fouilhez war e giz gant un eil dastumad, embannet gant Al Liamm. Ha kazi sur e plijo ivez d’an dud al levr-mañ.\nUr beajer eo Kristian Braz hag ur blijadur eo mont d’e heul, pe vefe betek Berlin da vare ar Perestroika, Dulenn e-pad ar reuz bras hag ar bombezennoù, pe c’hoazh war un enezennig a Vro-C’hres…\nEmgav hudu evel kustum, gant Magali Baron deus Kuzul ar Brezhoneg a ginnig deomp an oberenn…\nHudu emañ Magali Baron deus Kuzul ar Brezhoneg o vont da gontañ hiroc’h deomp diwar-benn Emgann an tan, gant Goulc’han Kervella, ul levr embannet gant Embannadurioù An Alarc’h.\nHudu e vo lakaet ar gaoz war ul levr graet gant Jo Tangi evit dastum gouiziegezh diwar 100 plantenn ordinal e Breizh, en Arvor hag en Argoad.\n« Ar re vrizhellet », ur romant nevez deuet maez gant An Alarc’h Embannadurioù. Un droidigezh kaset da benn gant Herve ar Beg, ur vouezh anavezet mat gant selaouerien ar radioioù brezhoneg…hag ur bluenn ivez, da dreiñ oberenn ar skrivagner deus Iwerzhon, Hugo Hamilton. Pennad-kaoz gant Magali Baron deus Kuzul ar Brezhoneg.\nHudu e vo lakaet ar gaoz war ur romantig anvet « ar gelaouennerez », embannet gant An Alarc’h, troet gant Rhisiart Hincks, bet desket brezhoneg gantañ pell zo hag e-skeud deskiñ iwerzhoneg en deus divizet treiñ levr brudet Michelle Nic Pháidín.\nEmgav bremañ evel bep sizhun gant tud Kuzul ar brezhoneg da gomz deus levrioù nevez deuet er maez… Hudu e vo komzet deus ur romant gant Mich’ Beyer, ur skrivagnerez deus Douarnenez a embann traoù ingal abaoe un toullad bloavezhioù.\nWar un adembannadur e vo lakaet ar gaoz hudu. Hini ur vojenn gozh adbizitet dre ur romant kaer gant Yeun ar Gow deus Pleiben. Unan deus ar gwellañ skrivagnerien zo bet e brezhoneg hervez kont. Displegadennoù er gronikenn Barzhaz gant Magali Baron, deus Kuzul ar Brezhoneg e Lannuon.\nMagali a gomz deomp hudu deus ul levr evit ar vugale adalek 4 pe 5 bloaz, nevez deuet er maez gant Embannadurioù an Alarc’h, Gwezenn ar Vuhez.\nEsben hag ar sorserez, ul levr fardet gant an ti-embann Sav-heol, ur gontadenn deus Danmark lakaet e brezhoneg gant Mark Kerrain, gant notennoù yezhadur e-leizh da sikour ar re a zo o teskiñ ar yezh.\nAl levr da glevout, lennet gant Mark Kerrain, a gavfet war lec’hienn Kuzul ar Brezhoneg.\nBlev ar Bretonezed, sell aze danvez ur romant berr skrivet gant Erwan Hupel, kelenner brezhoneg e skol-veur Roazhon 2.\nAbadennoù / Émissions, Émissions, Kronikoù / programmes courts


Alfredo Stroessner Matiauda (3 a viz Du 1912–16 a viz Eost 2006) a oa ur politikour hag ur jeneral eus Paraguay, a voe prezidant ar vro-hont etre 1954 ha 1989.\nGanet e oa bet d'an 3 a viz Du 1912 en Encarnación e Paraguay. Mab e oa da Hugo Stroessner,ur bresour-bier a orin eus Bavaria, ha da Heriberta Matiauda, genidik a Baraguay. D'e seitek vloaz ez eas war ar vicher soudard hag e savas tamm-ha-tamm gant skeul hierarkiezh an arme. Daou vloaz diwezhatoc'h e oa letanant.\nE 1932 e teuas brezel an t-Chaco, ha kaset e voe Alfredo Stroessner d'an talbenn. Buan e voe tapet galoñsoù gant Alfredo Stroessner dre ma tiskouezas bout kalonek ha speredek war an dachenn-emgann, ha leal ouzh ar jeneral Higinio Moríñigo. Neuze, hag abalamour da se e voe anvet da jeneral penn an armeoù.\nAdtapet diwar « https://br.wikipedia.org/w/index.php?title=Alfredo_Stroessner&oldid=1943625 »


Ar salami (liester ar ger italianek "salame") a zo ur seurt saosison a-orin eus Italia. Dont a ra e anv eus ar verb salare hag a dalvez holeniñ.\nEr penn-kentañ e veze fardet salami diwar tammoù kig-moc'h ha holen a veze lakaet da sec'hiñ er-maez e-barzh un tamm kroc'hen. Ur meuz priziet gant peizanted Italia e oa, peogwir e c'hallent mirout anezhañ e-pad tost bloaz, hag un doare a oa da gaout kig da zebriñ e ken kaz e vije bet un diouer a seurtoù kig all. Hiziv an deiz e kaver a bep seurt salami, ha fardet e vez e meur a vro. Lod brasañ ar seurtoù salami a vez temzet gant meskajoù spisoù ha louzoù-kegin.\nA-wechoù e vez poazhet pe mogedet ar salami a-raok bezañ sec'het. Seurtoù' zo a vez fadet diwar kig-bevin, re all a zo diazezet war ur meskaj kig-moc'h ha kig-bevin. E lod brasañ salami Italia e kaver kignen, padal ez eo ral-tre e vefe kignen er salami alaman. E Spagn e kaver salami ennañ pimant pe skilbebr. Salami Danmark a gaver dindan stumm drailhennoù ledan, ha fardet e vez diwar tammoù kig-sall ha kig-moc'h miñset munut.\nSeurtoù salami[kemmañ | kemmañ ar vammenn]\nsalami Felino, Proviñs Parma\nsalami Finocchiona, eus su Toskana\nSopressata, eus Calabria\nCiauscolo, eus Marche\nTéli Szalámi, pe salami ar goañv, eus Hungaria\nAdtapet diwar « https://br.wikipedia.org/w/index.php?title=Salami&oldid=1965486 »\nKemmoù diwezhañ degaset d'ar bajenn-mañ d'an 18 C'hwe 2022, da 09:18.


Buhez ar Sent/1912/Augustin (eskob Hippon) - Wikimammenn\nBuhez ar Sent/1912/Augustin (eskob Hippon)\n◄ Jozef Calasanz Augustin Yan Dibenn-Eost ►\nEizvet devez warn-ugent a viz Eost\nEskob Hippon ha Doktor eus an Iliz (354-430)\nAugustin, mab da Veronika ha da Batrik, a oa ganet en Tagast, en Numidi, er bla 354 goude donedigez Jezuz-Krist.\nA vihanik e oe kaset da skol e gêriaden, hag e-unan e lavar d’imp, en e skridou, e oa neuze eur bugel lorc’hus ha rok, gant ar re-all eus e oad ; laer, pa veze ar c’houlz da c’hoari ; lezirek, pa veze ar c’houlz da studian ; gaouiad war an disteran digare. Eun tech mad en devoa evelkent : karet a rê e vamm a greiz e galon.\nDa drizek vla, e oe kaset da Vadaur, hag ac’hane da Garthaj, da genderc’hel e studi. En em rei a reas neuze a gorf roched d’al labour ; mes gwasan a oe, en em roas ive d’an droug ; da driouec’h vla e kolle e enor, ha da naontek vla en devoe eur mab a hanvas Adeodat.\nNe oa ket awac’h d’ezan sôtri e galon ; mont a reas betek ar penn, ha koll a reas ive e fe ; en em ober a reas manichean.\nDa ugent vla, e teuas da zigeri skol c’hrammadeg en Tagast ; e vamm, Monika, a oe rannet he c’halon pa welas petra oa deut he mab da vezan ; kuzul a c’houlennas digant eun eskob o tremen, ha heman a lavaras d’ezi n’halle ket eur mab, hag a oueled hement warnan, en em goll da viken.\nPrest goude, Augustin a yeas eus a Dagast da Garthaj, eus a Garthaj da Rom, hag ac’hane da Vilan.\nMonika, intanvez eur pennadig a oa, a yeas d’ar gêr divezan-man da chom gantan. Gallout a reas dont a benn d’e gas d’an ofisou d’an iliz ma komze enni sant Ambroaz.\nO klevet an eskob bras-ze, Augustin a deuas, a nebeudou, da garet ar relijion gatolik ; pellât a reas dioutan ar plac’h a veve gantan hep bezan e bried ; lenn a reas lizerou sant Pôl ; darempredi a reas eur beleg mat eus kêr ; dont a reas da welet pelec’h oa ar wirione, hag ec’h eas da gemenn d’e vamm e felle d’ezan bevan hiviziken evel eur gwir gristen.\nDa Zadorn-Fask 387, hen hag e vab Adeodat a oe badezet gant sant Ambroaz : tri bla ha tregont en devoa. Pa zizroas d’e vro, Valer, eskob Hippon, hen belegas. Sevel a reas eur manati, hag en em dennas ennan gant eun nebeut mignoned. Er bla 395, e oe sakret eskob hag e roas dorn da Valer ; d’e varo e kemeras e garg.\nStourm a reas, hep paouez, ouz an heretiked, dreist-oll ouz ar breizad Morvan ; e genteliou war ar c’hras a zo dispar ; e skridou, a drugare Doue, a zo deut betek ennomp.\nDaoust ma oa kaeran spered den a oa war an douar, e oa, koulskoude, dilorc’husan den a c’helljed da welet.\nKaret oa gant an holl, zoken gant an heretiked ; ne oa ket evit gouzanv an drouk-prezegerez, ha grêt en devoa moullan, war voger e zal-dibri, ar c’houblad-man :\nMa teuez aman, drouk-prêger,\nPrenn mat da veg, pe kerz d’ar gêr.\nMervel a reas d’an 28 a viz eost eus ar bla 430.\nEn de-man, e rêr ive gouel sant Elouan, pe Elocau, enoret en parouz Sant-Guen, gwechall « trev » eus Mûr.\nBevan rê er vro-ze da amzer sant Judikael, roue an Domnone, da lavaret eo, er VIIet kantved. Ar prins-man an evoa savet penitiou da veur a ermit, en koad Bresilien, gant ma lakjent korniadou anezan dindan douar-labour. Sant Elouan a oa unan eus an ermited-ze.\nGoude e varo, eur chapel a oe savet d’ezan war e ve. An Tad Maner a brezegas enni, mil vla goude, eur pennadik arôk ma oe adsavet gant an ôtrou Galerne, person Mûr.\nPa oe binniget ar men kentan anezi, er bla 1656, Tad Maner a brezegas ; ar bobl a oa ken niverus ma ne oa bet biskoaz gwelet kemend-all ouz e chilaou. Ac’hane eo e teu brud pardon Sant-Elouan, a zo bet pell amzer unan eus ar c’haeran pardoniou a Vreiz.\nSant Elouan a zo pedet ouz an derzien.\nAh ! ma Doue ! piou oc’h-hu, ha piou on-me, ma c’hourc’hemennet d’in ho karet, ha ma am gourdrouzet eus ar brasan poaniou ma n’ho karan ket ?\nHag-en zo brasoc’h poan evidon eget chom heb ho karet ?\nPetra ’ra ze d’ec’h-hu, pe me ho karo, pe n’ho karin ket ?\nHa c’houi vezo eürusoc’h, mar ho karan ? Ha c’houi vezo nebeutoc’h eürus, ma n’ho karan ket ?\nO karante eus ma Doue ! C’houi fell d’ec’h ho karfen, evit am lakat eürus dre ar garante am bezo evidoc’h !\nAh ! re zivezat am eus ho karet, gened bepred koz ha bepred neve ! Re zivezat am eus ho karet !\nAdtapet diwar « https://br.wikisource.org/w/index.php?title=Buhez_ar_Sent/1912/Augustin_(eskob_Hippon)&oldid=38152 »\nKemmoù diwezhañ degaset d'ar bajenn-mañ d'an 4 Gou 2012, da 15:12.


Div zanevell a zo en oberenn-mañ : Ti e Voledoù glas, skrivet gant Riwal Huon, ha Kevrin an Dourdu, skrivet gant Armel Le Sec'h. Ti e Voledoù glas : Emañ ar vugalee porzh ar skol, pa gavont ur maen war al leur, hag stag outañ, ur gerig. Unan skrapet o c'houlenn sikour. Dañjer a zo ! Kevrin an Dourdu : E-kreiz ur c'hoad derv, e korn-bro Montroulez, e oa Efflam ha Mona o c'hoari, ganto gwiskamantoù morlaeron. Hag int da vont gant ur riboul, evit diboulañ da vare an Dugez Anna !\nE 1957 e Brest eo ganet Riwal Huon. Kresket en deus gant e dri vreur en ur familh a stourme evit ar yezh. E fin ar vloavezhioù 1970, pa voe krouet kentañ skol Diwan e Lambaol-Gwitalmeze, en deus kenlabouret evit ur gazetenn e brezhoneg evit ar vugale, anvet Wanig ha Wenig. Studiet en deus ar brezhoneg hag ar saozneg e-pad daou vloaz, ha choazet en deus deskiñ ar michier munuzer e Landerne. E-pad 30 vloaz en deus labouret e Kreiz Breizh. Kemeret en deus perzh e buhez sevenadurel ar vro gant e familh. An darn vrasañ eus e istorioù a zo bet embannet e-barzh Al Liamm. Embannet en deus ivez Riwal Huon daou romant e ti Al Liamm : Ar marc'h glas (2010), diwar-benn ur c'hrennard hag e dud o kuitaat ar maezioù, hag Ar merc'hed gwisket e du (2015), ur romant berr diwar-benn darvoudoù istorel, o kontañ an darempredoù etre div gendervez eus Enez Eusa ha soudarded en em gavet war an enezenn e 1898. Ti e voledoù glas a zo e destenn gentañ evit ar vugale.\nE 1941 eo ganet Armel Le Sec'h. Livourez, skrivagnerez ha telennerez eo, met Breizhiadez da gentañ. E-pad ar brezel e roe he zad kentelioù brezhoneg dezhi bemdez. Rezistant e oa an tad e-pad an noz. Aet int da vevañ e karter Montparnasse (Pariz) e fin ar brezel ha mont a rae Armel da bourmen hec'h-unan, da 5 bloaz nemetken, dre straedoù ar c'harter war glask an diskouezadegoù livadurioù. Al livioù a voe pouezus eviti. Diwezhatoc'h, ur wech deuet en oad e tremenas 11 vloaz e Avignon hag e krogas da labourat gant eoul ha gant ur gontell. Goude un neubeud bloavezhioù da labourat gant ur skouer ha kemer perzh e labouradegoù, gant ar choaz labourat hec'h-unan ha mont war-zu an arz e Breizh. Kregiñ a ra da skrivanñ e 2011 : 4 levr a voe embannet. E 2014, e voe embannet Naig, Youenn hag an aerouent gant Keit Vimp Bev ha tapout a reas al levr-se Priz ar Vugale. Tapout a reas ivez prizioù evit he barzhonegoù. http://sitekreator.com/ArmelLeSech/main_page.html


Lucien Lechat - Wikipedia\nLucien Auguste René Raphaël Lechat, bet ganet d'an 21 a viz Ebrel 1891 e Ferred (Il-ha-Gwilun, Breizh), a oa ur c'horporal breizhat hag a voe fuzuilhet d'ar 17 a viz Meurzh 1915 e Souain (Marne, Bro-C'hall) « evit ar skouer ».\nAr pevar c'horporal bet fuzuilhet e Souain d'ar 17 a viz Meurzh 1915.\nAnavezet eo anv Lechat dre ma oa unan eus Pevar C'horporal Souain – a-gevret gant Louis Girard, Louis Lefoulon ha Théophile Maupas – ha rebechet dezhe bezañ « nac'het lammat er-maez eus ar fozioù-difenn »,.\nPierre Alphonse Lechat hag Eulalie Thérèse Guérault a voe ganet Lucien Auguste René Raphaël dezhe e 1891. Aet da Anaon e vamm pa oa-eñ nemet seizh vloaz ne chomas ket pell amzer er skol. Mevel ostaleri e oa e Gwitreg (Il-ha-Gwilun, Breizh) e 1912 pa rankas mont da Saint-Lô (Manche, Bro-C'hall) d'ober e goñje. Mobilizet e oa bet kenkent ha deroù ar Brezel-bed kentañ gant ar soudarded all eus 336vet Rejimant Troadegiezh. Anvet e voe da gorporal e 1915.\nLoc'het eus Saint-Lô d'an 10 a viz Eost 1914 edo staliet strollad Lechat (an 21vet) en e fozioù-difenn abaoe miz Gwengolo, nepell diouzh Suippes (Marne). Kemeret en devoa perzh en holl arsailhoù bet gourc'hemennet dezhañ ha d'e genvrezelourien ober, en aner dre na oa ket tu da gas kuit an Alamaned eus an uhelennoù difennet mat gant mindrailherezed sof-kont. Tro-wenn a reas arsailhoù ar 7, an 9 ha 10 a viz Meurzh 1915 : lazhet e veze ar paourkaezh soudarded kenkent ha klasket gante kuitaat o zoulloù ! Ken spontus ar c'holloù ma nac'hjont kendelc'her da vervel evit mann. Sevel klemm a reas o c'homandant, al letanant Morvan, evit disentidigezh dirak an enebourien.\nDiwar goulenn penn an 60vet rannarme, ar jeneral Géraud Reveilhac, e vo lakaet harz d'ar 15 a viz Meurzh war ar gorporaled yaouankañ (c'hwec'h en holl) ha triwec'h soudard evit ma vijent kaset dirak al lez-vrezel. Bodet al lez-vrezel d'ar 16 a viz Meurzh e voe divac'het an holl soudarded ha daou gorporal (bet gwennet gant o serjant). Lazhet pe c'hloazet ar serjanted a oa Girard, Lechat, Lefoulon ha Maupas dindane ne voent ket evit didamall ar pevar c'horporal, siwazh dezhe. Kondaonet e voent da vezañ kaset d'ar marv an abretañ ar gwellañ, ar pezh a voe sevenet d'ar 17 a viz Meurzh da un eur goude merenn...\nAwenet e voe ar skrivagner stadunanat Humphrey Cobb gant an darvoudoù kriz-se, ma savas ar romant Paths of Glory a voe embannet e 1935. Er memes bloaz e teuas da vezañ ur pezh-c'hoari, bet krouet e Broadway gant Sidney Howard. Nag an eil oberenn nag eben ne reas berzh. Ret e voe gortoz 1957 evit ma vije tennet istor Lucien Lechat hag e geneiled e-maez an deñvalijenn a-drugarez da film ar sevener stadunanat Stanley Kubrick : Paths of Glory.\nAdtapet diwar « https://br.wikipedia.org/w/index.php?title=Lucien_Lechat&oldid=1940568 »\nKemm diwezhañ d'an 13 C'hwe 2022 da 07:36\nKemmoù diwezhañ degaset d'ar bajenn-mañ d'an 13 C'hwe 2022, da 07:36.


Accueil / Lec'h / Etrebroadel / Ar c’horonaviruz e Jamaika\nMelena Helias 28 April 2020\n“Amañ, n’eus tamm chañs ebet ma vefe eus ar c’horonaviruz. Gant an tommder, ne c’hello ket padout.” Setu ar pezh a veze lavaret e Jamaika e miz Genver ha C’hwevrer. Met abaoe an 10 a viz Meurzh, pa oa bet diagnostiket an den klañv kentañ, eo un afer all. Ur vaouez o tistreiñ eus ar Rouantelezh-Unanet an hini eo he deus degaset ar viruz d’he enezenn 3 milion a dud. Eno e oa bet evit un interamant.\nKerkent ez eus bet kemeret divizoù kreñv gant ar gouarnamant. Daou zevezh goude dizoloadenn an den klañv kentañ eo bet disklêriet gant ar C’hentañ Ministr Andrew Holness e vefe serret ar skolioù evit div sizhunvezh d’an nebeutañ. Buan a-walc’h eo bet goulennet digant ar brasañ niver labourat en ur chom er gêr. Un nebeud devezhioù war-lerc’h eo bet serret an aerborzhioù.\nN’eo ket bet trawalc’h koulskoude evit mirout ouzh ar c’hleñved-red d’ober e hent : ouzhpenn 300 den klañv a zo ha 7 den marvet evit ar poent.\nSikour a-berzh Kuba\nGant ur c’henskoazell rannvedel eo bet merket an enkadenn betek-hen. 140 klañvdiour ha medisin eus Kuba a oa erruet e Jamaika d’ar 21añ a viz Meurzh. “Klevet eo bet hor galv gant pobl ha gouarnamant Kuba ha respontet o deus”, en doa displeget ministr ar yec’hed Christopher Tufton.\nBrudet eo Kuba evit stummañ ur bern medisined a-feson. Kantadoù diouto a zo bet kaset da sikour er C’harib (Haïti, Grenada, Saint-Lucia,…), tiriadoù gall en o zouez (Martinik, Gwadeloup, Gwiana), met ivez er bed a-bezh (Italia, Afrika ar Su, da skouer). Ur c’henlabour ne blij ket d’ar Stadoù-Unanet : gopr ha koñdisionoù labour medisined Kuba a zo fall-tre hervez dilennidi ’zo ha ne rankfed ket asantiñ o sikour.\nNebeutoc’h a dud drouklazhet ?\nSed aze un dra bennak a vefe boutin evit darn vrasañ ar pobloù met disheñvel eo e Jamaika. Pa oa bet gouezet e oa eus ar C’hovid-19 war an enezenn, d’an 10 a viz Meurzh, ne oa bet den lazhet ebet er 24 eurvezh da-heul. Un darvoud dreist-ordinal en ur vro e lec’h ma vez ur geidenn a dri den drouklazhet bemdez.\nAbaoe ez eus bet merzhet e oa aet an torfedoù all war zigresk ivez, e-keñver sifroù 2019 er memes mare : nebeutoc’h a dud gwallet, a fuzuilhadennoù, a laeroñsi. N’eo ket sur e padfe siwazh, pa ne vo ket difennet ken kuitaat an ti etre 6 eur noz ha 6 eur vintin.\n“Tan a yuh yaad”\nE-giz er bed a-bezh ez eus bet nullet a bep seurt darvoudoù e Jamaika. Echu gant an atleterezh hag ar sport dre vras evit ur mare, gouel ebet ken hag ampellet ar c’harnaval eus miz Ebrel da viz Here. “Tan a yuh yaad” (“Chomit er gêr” e patwa, eil yezh ar vro) eme ar gouarnamant met ivez an dud vrudet evel Usain Bolt d’ar bobl.\nShare the post "Ar c’horonaviruz e Jamaika"\n> Melena Helias


Stumm eus an 17 Gwe 2014 da 14:04\nStumm eus an 12 Eos 2014 da 20:08 (kemmañ)\nStumm eus an 17 Gwe 2014 da 14:04 (kemmañ) (dizober)\nD (vi-koukoug "embago")\nD’an [[22 a viz Gwengolo]] [] e tisklêrias [[Saddam Hussein]] ar brezel da [[Iran]] abalamour da [[Chatt-el-Arab]] (delta an Tigris hag an Eufratez). Ar [[brezel Iran-Iraq]] pe [[brezel ar pleg-mor Arab-ha-Pers|brezel kentañ ar pleg-mor Arab-ha-Pers]]. Lakaet e voe un termen d’ar brezel e [] met ne oa bet gounid ebet.\nE-pad an hañv [] e voe aloubet [[Koweit]] gant Iraq. Pennkaoz e voe an aloubidigezh-se da [[brezel_Koweit_19990-1991||eil brezel ar pleg-mor Arab-ha-Pers]]. Da c’houde ar brezel e voe lakaet embagoembargo war ar vro e-pad daouzek vloavezh, diwar ziviz an ABU. Ur spont e oa bet evit Irakiz (1,5 milion a dud bet lazhet).\nD’an [[20 Meurzh|20 a viz Meurzh]] [] e oa bet taget Iraq gant armeoù kenunvanet ar [[Stadoù-Unanet Amerika|Stadoù-Unanet]] hag ar [[Rouantelezh-Unanet]], hag un dek bro bennak all : [[Japan]], [[Norzh Korea]], [[Polonia]], [[Spagn]] hag [[Italia]]. Diskaret e oa bet renad [[Saddam Hussein]] teir sizhun war-lerc’h. D’ar [[1añ Mae|1añ a viz Mae]] e voe lakaet un termen d’ar [[brezel en en Iraq|trede brezel ar pleg-mor Arab-ha-Pers]]. Abaoe eo aloubet ar vro gant an armeoù kenunvanet.\nAdtapet diwar « https://br.wikipedia.org/wiki/Dibar:MobileDiff/1592093 »


ENLINENN : Prezegenn – Gwirionded yezh Chann Vrezhonegerez ha Yann Brezhoneger – piv a ziviz, ha penaos ? | Bretagne Culture Diversité\nTrede emgav e kelc’hiad ‘La Fabrik’ de l’authentik’ (**Sevel gwirionded Breizh**) a vo d’ar Yaou 18 a viz Meurzh 2021 etre 6 e ha 7 e 1/2 noz, e kompagnunezh ar sokio-yezhoniour Michael HORNSBY, kelenner e Skol-veur Poznan (Polonia) ha rener Kreizenn ar Studioù Keltiek eno.\nP’eo bet pledet gant kudenn gwirionded ar yezh ez eo bet graet diwar meur a sav-poent teorikel. An doare da gas ar yezh a c’hell bezañ sellet outañ pe evel ur mod diveiz a vefe gant komzerezed ha komzerien a‑vihanik da implijout ur yezh glan bet desket war barlenn o mamm, pe er c’hontrol, doare diwirion an deskarded n’o deus ket bet ar yezh‑se da yezh o c’havell. Alese e vefe livet ar yezh wirion gant ar gerioù «yezh-vamm, dre gomz, ger-evit-ger, taolet war ar prim, nann-ofisiel, yezh ar bobl ha rannyezhel» (Gill 2007 : 41). Aes eo d’an holl kompren ur seurt termenadur, zoken evit ar re n’int ket bet er skolioù-meur. Ur goulenn a sav memestra : gant piv emañ ar gwir d’ober an disparti-se, ha kadarnaat piv a c’hell bezañ lakaet da wirion pe get ?\nGant ar brezegennig‑mañ e klasker pellaat eus an tu yezhoniel hepken evit respont ouzh ar gudenn «gwirion»pe «reizh» ar gomzerien, met klask a reer studiañ an afer en ur chom kreizennet war ar gomzerien o‑unan kentoc’h (Lass 1980), da lâret eo gant ur sell sokio-yezhoniel ha sokiologel kentoc’h. E‑touez ar goulennoù pledet ganto e kaver: petra ‘dalvez bezañ gwirion en endro breizhek pe/ha brezhoneger en 21vet kantved, pere eo an normoù a ranker heuliañ, hag e peseurt doare e c’heller reiñ pe nac’hañ an anv a wirionded ?\nPrezegenn enlinenn : https://zoom.us/webinar/register/WN_h29Yi8YQTsScI1yDS0M1OQ da welet war Facebook ivez : https://www.facebook.com/bretagne.culturediversite.


a bep seurt - Skolaj Diwan Gwened\n23. März 2015 1 23 /03 /März /2015 09:29\n1. Piv en deus krouet ha pegourz ?\nAr Big Ben a zo bet krouet e 1858-1859 get Benjamin Hall e Londrez, kêrbenn Bro Saoz.\n2. Piv eo Benjamin Hall ?\nBenjamin Hall a zo ganet e 1802 ha marv e 1867. Hennezh a oa ar kentañ baron Lianover, ijinour ha politikour.\n3. Petra eo ar Big Ben ?\nBig Ben a zo ur savadur brudet er bed a bezh. Ar savadur-mañ a zo e lez-anv « Ar C'hloc'h Bras », poueziñ a ra 13,5 tonenn.\nMaelenn An Dortz\nPublished by skolaj Diwan Gwened - in A bep seurt\n20. März 2015 5 20 /03 /März /2015 14:43\nBreizh a zo anezhi ur vroad europad. Ur vro geltiek eo. Dijabl e oa Breizh betek ar 16 vet kantvet a-raok bout bet aloubet get Roue Bro-Chall hag e arme. E 1488 e oa bet aloubet Breizh get ar Frañsizion.\nAr-lerc'h an Dispac'h gall e oa bet ijinet an departamantoù : Il-ha-Gwilen (35), Morbihan (56), Penn ar bed (29), Aodoù an arvor (22), Liger Atlantel (44).\nBreizh a oa ur poent strategel-bras evit bro-c'hall, etre ar mor Breizh hag ar meurvor atlantel, adal kevandir Amerika, a sikoure bro-c'hall, get e borzhioù kreñv ha strategel. Savet e veze founapl hag efedus o bagoù dezhe.\nBout a zo div yezh komzet e Breizh : Gallaoueg e Breizh uhel ha Brezhoneg e Breizh izel.\nGwennaig ha Kadvael\n20. März 2015 5 20 /03 /März /2015 14:31\n1)AR BADMINTON, PENAOS C'HOARI :\nLavaret e vez alies eo ar Badminton heñvel doc'h an tennis. Met n'eo ket gwir tamm ebet. Setu penaos e vez c'hoariet :\nC'hoariet e vez war un dachenn un tamm bihanoc'h eget an tennis. Gant ur skobitel e vez c'hoariet. Gant daou zen e vez c'hoariet, pa vez lakaet ar skobitel da gouezhañ e tachenn an ennebour e gounezer ur poent. An hini a gounez ur poent a servij war an dachenn servij hag e servij dre ret war an dachenn servij el lec'h ma vez e enebour, da lavaret eo àr an dachenn servij veskenn dezhañ.\n2) AN DACHENN :\nEvel ma vez merzet , an dachenn Badminton n'eo ket heñvel tamm ebet doc'h un dachenn tennis.\n1)al linenn foñs : al linenn-se a servij da vevenniñ an dachenn.\n2)ar roued : ret eo lakaat ar skobitel a-us ar roued evit maz afe e kostez an enebour, merkout a ra ivez kreiz an dachenn.\n3)an dachenn servij : aze e vez servijet ha resevet ar servij.\n16. März 2015 1 16 /03 /März /2015 13:44\nDelwenn ar frankiz a zo bet savet e Frañs get Gustave Efel.\nE-kreiz ur blasenn vras, e-kreiz kêr New-York ema bremañ.\nDelwenn ar frankiz a zo ur plac'h.\nKaset eo bet e Amerika, get ur vag vras, betek New-York.\nBremañ eo arouez ar frankiz en Amerika.\nUn delwenn eo get ur c'houlaouenn e-barzh he dorn hag e-barzh he dorn all he eus ur levr. An delwenn a zo get ur sae ha ur seurt kurunenn.\nKalz a dud a zeu bremañ e New-York evit gwelet an delwenn ken brudet, profet get ar frañs e 1886, evit trugarekat Amerika pah eo bet sikouret ar Frañs er brezel-bed. Posupl eo mont 'barzh he c'hurunenn evit gwelet New-York. Delwen ar frankiz a zo bet serret ur blez evit ober ur skalier all evit mont 'barzh ar gurunenn betek ar 28 a viz Here 2012.\n2. Juni 2014 1 02 /06 /Juni /2014 11:32\nFest 15 vlez ar skolaj 11/10/2014\nA-benn an 11 a viz Gouel-Mikel e vo savet fest 15 vlez ar skolaj e Pleskob.\nEno e vo ur yoc'h strolladoù ha sonerion evit lidiñ an darvoud\nAbadenn Bec'h De'i\nGet sikour Petra Neùé\n25. April 2014 5 25 /04 /April /2014 17:49\nTrede Skolaj Diwan TSD\nGet T S D, Trede Skolaj Diwan eh eus bet savet ur lec'hiad nevez da vrudiñ ha da sikour get skolaj Diwan Gwened.\nAr ar lec'hiad-se e kavoc'h titouroù a bep sort diàr ar skolaj hag ur mod da roiñ ur blank mar karit argantiñ raktresoù pedagogel ha sikour get ar brezhoneg.\nDait d'ober un dro :\n24. Februar 2014 1 24 /02 /Februar /2014 15:24\nAr gaouenn toud\nAr gaouenn toud a zeu deus familh ar Strikidae, ul loen preizh eo. Ul loen a jiboes e-pad an noz eo ar gaouenn toud. Posubl eo gwelout anezho en Europa.\nPenaos emañ ?\nSklaer eo he c'horf get lec'hioù teñval.\nA-us he c'horf e vez gell pe gris alies.\nEtre 37 ha 43 cm eo he hirder ha 81 ha 96 cm he zro-hed.\nAn neizh :\nAn neizh a vez alies en un toull er wezenn (er rusk) e-lec'h-mañ e vez kuzhet an uioù doc'h an dañjer.\nJust a-walc'h, pa vez komzet deus dañjer, ar re vihan o deus kalz a draoù dañjerus rak n'o deus ket atav peadra da zebriñ.\nPetra a zebront ?\nDebriñ a ra ar gaouenn loened krignered. Goude bout splujet war ur c'hrigner (logod, razhed...) skopiñ a ra tout ar pezh n'eo ket mat eviti (lagad, eskern...) en ur gudenn.\nSioul-kenañ eo ar gaouenn pa emañ o nijal, sikour a ra kalz dezhi evit chaseal mat. Ne servij ket kalz he daoulagad mes kentoc'h e div skouarn.\n24. Februar 2014 1 24 /02 /Februar /2014 14:44\nIstor Yamake (danevellig)\nYamake a vez graet anezhañ, er ragistor e vev hag 11 vlez e oa. E dad a oa chaseour hag e vamm a rae dilhad evit ma meuriad. Deskiñ a rae tenniñ d'ar wareg ha tenniñ d'ar goaf dezhañ. Un deiz, e dad ha chaseour e veuriad a zo aet da chaseal un arz. Tad Yamake a oa aet e groc'h an arzh hag an arzh en deus sailhet àrnezhañ. Ar chaseour arall a zo aet kuit en ur redek ha tad Yamake a zo bet debret !\nYamake en deus redet betek teltenn e familh hag en deus gouelet. Un euriad àr-lerc'h en deus lâret d'e vamm :“Me 'ya da vañjiñ ma zad !”\nPemp blez ar-lerc'h eo daet da vout kreñv ha bras, ur chaseour brudet e oa bremañ. E vamm a oa klañv-bras ha pa a oa distroet da chiboesat, ur gamaradez he deus lâret dezhoñ e oa-hi marv. Un deiz, Yamake a zo aet da chaseal ag en deus gwelet ur groc'h e-lec'h ma oa un arzh e-barzh. Ar chaseour a oa get tad Yamake a oa amañ. Komzet en deus :\n- Groc'h an arzh en deus lazhet ho tad eo.\n- Gwir ?\n- Ya gwir eo !\n- Me 'ya da lazhiñ an arzh en deus lazhet ma zad.\n- Diwallit !\nHa Yamake da dostaat d'ar groc'h hep gouiet ma oa dañjerus. Pa en deus gwelet an arzh en deus sailhet arnezhoñ. Un euriad àr-lerc'h ne veze ket mui klevet trouz ebet.\n- Sellit... unan a sortia ag ar groc'h ! a lâras unan.\n- Yammake eo !\nUr fest vras a zo bet graet evit Yamake, vañjet en doa e dad ha kontant-bras e oa. Un haroz a oa daet da vout !\nYVES LE TOQUIN\n24. Februar 2014 1 24 /02 /Februar /2014 11:22\nAr c'hazh hag Ar c'hazh bihan a c'hoari get laboused ha get logod.\nAr c'hazh a wisk a bep seurt livioù : gell, gris, oranjez, gwenn ha du.\nPlijout a ra d'ar c'hazh c'hoari, kousket ha bezañ flouret.\nAr c'hazh a c'hell kaout betek 6 kochon.\nEvit ur c'hazh, pep tra e fiñv a zo ur c'hoari. A-wezhioù e chikanont etreze.\nRedek a ra ar c'hazh buan ha lammat a ra. Ar c'hazh a c'hell lammat ag ur prenestr a gentañ estaj war al leur.\nEvit ar c'hazh bihan, tamm-ha-tamm e kerzh mes kouezhet a ra.\nAr vamm a gemer he c'hazh bihan 'barzh he beg.\nUr wezh ma c'hell kerzhet ar c'hazh bihan e kerzh e pep lec'h.\nKousket a ra tost a-hed an deiz gant e vreuder pe c'hoarezed, a-wezhiou ne blij ket d'ar c'hazh, ar c'hazh bihan.\nGouzout a ra ar c'hazh, piv eo e vestr get an hini a ro ar boued dezhañ.\n24. Februar 2014 1 24 /02 /Februar /2014 11:11\nAr brezhoneg eo yezh Breizh. Ur yezh kozh a-walc'h eo ha brav-bras eo.\nBreizh a zo ur vro vrav ivez.\nAr Vreizhiz, tud Breizh, a zo fier doc'h o bro, levrioù, filmoù, ha traoù arall, traoù graet e brezhoneg.\nSkolioù, skolajoù, liseoù a zo evit deskiñ brezhoneg.\nAr skolioù a zo un tammig e pep lec'h e Breizh ; Pondi, Gwened, Roazhon, Karaez, Kemper, An Alre, Naoned...\nUr skol Diwan eh eus ivez e Pariz.\nAr skolajoù ivez a zo un tammig e pep lec'h e Breizh.\nAr lise zo e Karaez.\nUr radio ivez a zo e brezhoneg ; Radio bro Gwened.\nAr "KLT" a vez komzet e bro-Kerne, Bro-Leon ha Bro-Treger.\nAr Gwenedeg a vez komzet er Mor-Bihan.\nKanennoù brudet a vez kanet : Kan bale an A.R.B, Me zo ganet e kreiz ar mor, Tri Martalod, Liberta, Bro gozh ma zadoù...\nC'hoarioù ha sportoù a zo e Breizh : Gouren, Goafioù keltiek,\nLan a gontadennoù a zo ivez a-ziàr Breizh: Arzhur ha Merzin, Korriganed, Morgan, an Ankoù, Marc'hegourion an daol grenn...\nAn dañsoù : Laridenn, Ront sant-vinsant, Plin, ar Gavotenn, an Andro...\nAr bagadoù ivez : Kerlenn-Pondi, Roazhon, Kemper, Lann-Bihoue, Plougastell, Bro Kemperle, Bleimor...


James Callis an aktour o c'hoari Gaius Baltar er stirad adsavet\nAn Doktor Gaius Baltar a zo un dudenn ijinet e bed an heuliad skinwel Battlestar Galactica c'hoariet eo gant James Callis, un adweladenn eus ar C'hont Baltar er stirad skinwel diazez Battlestar Galactica. Bez eo unan eus an dudennoù pennañ.\nGaius Baltar a zo un den gant donezonoù ur barzh. Gellout a ra livañ gevier o sevel un istor hir hag a seblant gwir a-benn tizhout e bal : dreistbevañ. Ur fent flemmus hag un dro-spered dibleg en deus. Un den speredek-tre eo a laka an dud da vamiñ. Sot eo gant ar merc'hed. E penn kentañ ar stirad ez eo deskrivet evel un den dezhañ e-unan ha gwan met gant an amzer e teu da vezañ kalonekoc'h hag e klask sikour an denelezh hag e garantez, Niverenn 6. Daoust ma krog ar stirad gant un den digred, Gaius Baltar a zeu goustadik da vezañ un den a gred don e relijion undoueek Cylon. Baltar a zo diskrivet evel "gwan", "otus" hag "digalon" gant an amiral Lee Adama. Evit Caprica C'hwec'h ez eo Baltar un "paotr outañ e-unan, kreizennet warnañ e-unan, dic'houest ha didalvoud." met gant "un donezon dibar evit chom bev en ur soñjal ennañ e-unan", ar pezh a gar-hi ennañ.\nAdtapet diwar « https://br.wikipedia.org/w/index.php?title=Gaius_Baltar&oldid=1998643 »\nKemmoù diwezhañ degaset d'ar bajenn-mañ d'an 10 Mez 2022, da 15:37.


Santander (Spagn) - Wikipedia\nLec'hioù ha savadurioù e Santander.\nSantander zo ur gêr hag ur porzh bras en arvor hanternoz Spagn. Kêr-benn kumuniezh emren Kantabria eo. Sevel a rae poblañs Santander da 179 921 a dud e 2011, tost d'un drederenn eus poblañs Kantabria.\nEn amzer ar Romaned e oa anavezet kêr gant an anv Portus Victoriae Iuliobrigensium.\nKresket eo kêr diwar ar porzh, unan goudoret mat. Ur porzh a bouez e oa evit Rouantelezh Kastilha er Grennamzer ha kenwerzh a rae gant trevadennoù spagnol Amerika goude. Hiziv ez eus ul linenn listri a ya alese da Blymouth e Bro-Saoz.\nE 1941 e voe un tangwall bras e Santander. Ne voe lazhet nemet un den met distrujet e voe tiez e-leizh, e kreiz kêr dreist-holl.\nSeve Ballesteros (1957–2011), c'hoarier golf\nMaría Gutiérrez Blanchard (1881–1932), livourez\nMatilde Camus (1919-2012), barzhez\nMarcelino Menéndez Pelayo (1856-1912), skrivagner hag istorour.\nConcha Espina (1869-1955), skrivagnerez\nTi-kêr Santander (e spagnoleg)\nAdtapet diwar « https://br.wikipedia.org/w/index.php?title=Santander_(Spagn)&oldid=1471546 »\nKemmoù diwezhañ degaset d'ar bajenn-mañ d'an 4 Ebr 2013, da 18:37.


Pajenn:Morvan - Kenteliou hag istoriou a skuer vad evit ar Vretoned, 1889.djvu/191 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/191\nAdrien Judéaux, eus a Vessac, en escopti Roazon, a voue scoet gant eur c’hlenvet pehini a ziverras he oll voaziet, hag a rea dezhan divoasc poan scrijus. Prometi a ra mont da Zantez Anna, mar gell en em stleja di. He boan a ziminuas eun draïc, hag e c’hellas finval eun nebeut he izili. Neuze en em laca en hent, o veva divar an aluzen, hag e voue douget pennadou, e kar pe e bag, gant an dud vad a zigoueze gantha. Mes pa na gave den d’he zougen, e voa red dezan mont var he barlochou. Ober a ra eun navet e Santez Anna ep ma ve guelleat dezan. Mes goude eza davoalc’hi he izili d’ar feunteun. Neuze e cresk he boan eun neheudic amzer ; he izili a gomans da stracal ha d’en em eüna, ha souden e sao en he za ken discoupl ha pephini, hag a vel da eun niver bras a dud, e za d’ar chapel da dugarecat ar Zantez araog mont d’ar gær.\nFrancez Talhouet, messaer, pe mar kirit potr an denvet eus a gichen Henbont, en doa ar memes clenvet evel an hini ma hon eus comzet anezan da ziveza. Guelet eo bet epad meur a vloaz e kær Henbont o clasc an aluzen var he barlochou. Dont a reas da Zantez Anna, hag e voue pareet ive oc’h en em voalc’hi gant an dour euz ar feunteun.\nJannet Beaumin, eus a Gervragnen, e parrez Querrien, en escopti Kerne, a voue, d’an oad a c’huezec vloaz, seizet he zeod hag he divesker. Ne alle na coms na bale. He zad hag eun amezeg hanvet Guillou Helou, he c’hassas, pevar bloas goude, da Zantez Anna. He dougen a rejont, evel eur c’hrouadur, var ar vreac’h d’ar chapel hag euz ar chapel d’ar feunteun. Eno ar plac’h a voalc’has he divesker, ha kerkent e savas en he za o vale coulz ha nicun. Evit trugarecat Doue euz ar burzud-ze, person Querrien, pehini a voa neuze an Aotrou Flohic, a\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/191&oldid=162047 »\nKemmoù diwezhañ degaset d'ar bajenn-mañ d'an 12 Mae 2020, da 18:20.


Toullañ frenom ar c'halc'h — Wikipedia\nToullañ frenom ar c'halc'h\nUn doare toullgorfañ eo ha gantañ e vez toullet ar stagell dindan ar c'halc'h.\nPeurliesañ e vez staliet a-sonn war ar c'halc'h, met ral a wezh e vezont staliet war penn ar c'halc'h pe a-gostez dezhañ.\nPadout a ra ar maread-pareañ etre 2 ha 5 sizhunvezh. Un toullgorfadur war-c'horre e c'hell bezañ. Met a-drugarez d'ar fed ma paree ar c'halc'h buan a-walc'h hag ivez d'ar fed m'emañ ar c'hroc'hen hepleg e vez distaolet seurt toullgorfadurioù gant ar c'horf kalz nebeutoc'h evit gant toullgorfadurioù war-c'horre boutinoc'h all .\nErbet e vez alies astenn an toull d'an nebeutañ ur miz goude m'eo pareet da vat..\nBez' e c'heller ivez kas da benn ur skalier war dre staliañ meur a doullgorfadur renk-ouzh-renk war ar frenom, klakaet a-wezhoù gant ul lorum, un hafada pe ur guiche.\nHervez ul levr gantañ da ditl Die künstlichen Verunstaltungen des Körpers bei den Batta. Zeitschrift für Ethnologie (16:217-225) embannet e 1884 e veze toullet stagell ar c'halc'h gant ar bobl Timor en Indonezia evit gwellaat o buhez reizhel.\nEvel meur a doullgorferezh all e veze graet gant paotred heñvelrevel da gentañ ha tud a blij dezhe ar sadomazoc'hegezh, met deuet eo da vezañ boutinoc'h abaoe m'eo deuet an toullgorferezh da vezañ ur c'hiz e sevenadur ar C'hornôg adal diwezh ar bloavezhioù 1980 ha deroù ar bloavezhioù 1990.\nAdtapet diwar « https://br.wikipedia.org/w/index.php?title=Toullañ_frenom_ar_c%27halc%27h&oldid=1477725 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Buckley) (KildareStreet.com)\nResults 1-20 of 833,039 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Buckley)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Buckley)


Buhez ar Sent/1912/Krispino - Wikimammenn\nBuhez ar Sent/1912/Krispino\n◄ Felix a Gantalis Krispino a Viterb Donasian ha Rogasian ►\nEus Tolfa, Krispino a oe kaset da Rom da blêal gant ar re glanv ; ne chômas ket pell eno, rak re uhel karg a gave d’ezan en devoa bet : « Me, emezan, n’eo ket eul loen on, da vezan dalc’het en disheol ; skornet eo ma gwad ennon, ken nebeut e karan an Otrou Doue. Red eo d’in skuizder ha tomder, tân ar gegin pe heol ar jardin, unan a zaou ; labourât a renkan evit en em domman. »\nKaset e oe eta eus a Rom da Albano, hag eno e oe laket d’ober labour ar gegin. Evel en Tolfa, e savas eun ôterik d’ar Werc’hez, ha diraki e rê e bedennou pa veze achu e labour gantan.\nOtrone vras, eskibien ha kardinaled, pa dremenent dre Albano, a deue d’ober eur zell ouz ôter ar breur Krispino.\nAr pab e-unan a deuas eur wech hag a roas d’ezan golo da allumi dirak e vamm vinniget. Eun devez, eun ôtrou pinvidik a roas d’ar manac’h santel daou voked kaer, grêt gant neud seiz ha neud aour, da lakat war e ôter ; mes unan bennak, kamm e vizied, o tremen dre ar gegin, a gemeras ar bokedou neve. Krispino a oe doaniet abalamour d’an dismeganz a oa grêt d’e vamm vat dre al laeronsi-ze.\nEus Albano, ar manac’h santel a oe kaset da Vonte Rotondo ; eno e oe laket da jardiner ; en e jardin en devoa savet eun tammik chapel d’ar Werc’hez. Bemde e skuilhe tro-war-dro d’ezi eun dornadik had, abalamour kustumi al lapoused da zont d’en em vodan eno, da ganan meuleudiou Mamm Doue.\nEus Albano, e oe kaset da Vracciano hag ac’hane da gester da Orvieto.\nNe zaleas ket da c’honid kalon an holl ; pa veze o tremen, evit digeri hent dre douez an dud, e huche : « Alo ! bugale, grêt plas da azen ar Gapusined ! »\nEun devez, unan ha n’hen anaveze ket a c’houlennas digantan pelec’h e oa an azen-ze : « Ne welez ket, emezan, eman ar baz war ma c’hein ? » en eur ziskouez e visac’h.\n— Perak, a c’houlenned outan eun devez, e valeet bepred diskabel ?\n— Daoust ha deut eo ar c’hiz, emezan, en eur c’hoarzin, d’an ezen da zougen tokou ?\nChom a reas d’ober ar vicher a gester eun daou-ugent via bennak en Orvieto.\nPa n’hallas mui baie d’ober an dro, e oe kaset da Rom ; mes tud Orvieto a renkas kaout o breur Krispino. Pa zizroas, kêr a-bez a yeas d’e gerc’hat : « Oh ! ma Doue, emezan, perak ober kement a drouz evit eun azen ken koz ha ken fall ha me ! »\nTremen a reas eun nebeut blaveziou c’hoaz en Orvieto, elec’h m’oa karet gant an holl.\nErfln, Doue hen galvas da vont da Rom elec’h ma tremenas, de war-lerc’h gouel sant Felix (1750).\nBurzudou eleiz a c’hoarvezas epad ma oa e gorf war ar varv-skaon ; c’houec’h gwech e oe red e wiskan : e zilhad a yee a dammou gant an dud. E enterramant a oe kaer meurbed.\nPelec’h eman ar roue, a lavar d’imp unan eus skrivanierien e vue, pelec’h eman ar roue en deus bet, goude e varo, kement a enor hag ar paourkez manac’h-ze ?\nKempenn ôteriou ar Werc’hez\nI. — En peb iliz parouz, e tle bezan eur skeuden eus Mamm-Doue, ha seul-vui e talc’her kempenn al lienachou, ar bleuniou hag ar golo war he zro, ha seul-vui eo anat eo krenv ar fe er barouz-ze.\nII. — En pep tiegez e tle bezan ive eur skeuden eus Mamm Doue, bras pe vihan, ha diouz an enor a ve grêt d’ezi, e ve anat pegement eo karet ar Werc’hez en tiegez-ze.\nEvel al lid a ra d’ezi he bugale.\nAdtapet diwar « https://br.wikisource.org/w/index.php?title=Buhez_ar_Sent/1912/Krispino&oldid=55614 »\nKemmoù diwezhañ degaset d'ar bajenn-mañ d'an 4 Her 2013, da 14:03.


zu - Wikeriadur\nKemmadur dre vlotaat an anv-gwan du.\nFurm an anv-gwan du war-lerc'h un anv-kadarn benel.\nur vuoc'h zu, ur yar zu\nHag, e-barz ti ar yer, n'eman ket pell evit choual eur yar zu vras diwar he neiz, ha lakaat he vi e-barz eur voestig en e c'hodell, pa zigouez gantan e vevel bras Gwinardant. — (Ivon Krog, Eur Zac'had Marvailhou, Buhez Breiz, Kemper, 1924, p. 20.)\nFurm an anv-kadarn tu war-lerc'h an araogennoù war ha diwar, :\nFurm an anv-kadarn tu war-lerc'h va (ha ma, em), he, o:\nem zu, he zu, o zu.\nAdtapet diwar « https://br.wiktionary.org/w/index.php?title=zu&oldid=324645 »\nFurmoù anvioù-gwan alamanek\nKemmoù diwezhañ degaset d'ar bajenn-mañ d'an 2 Gen 2022, da 14:53.


Journal de Renaud Camus, samedi 13 octobre 2018\ncréée le dimanche 14 octobre 2018, 11 h 07\nmodifiée le dimanche 14 octobre 2018, 11 h 11Paris, hôtel Bourgogne & Montana, ch. 60, samedi 13 octobre 2018, minuit. En voilà encore une que tu n’auras pas, sale mort ! Nous avons marché dans le désert ~~~ ~~~~~. ~~~ ~~ ~~ ~~~~~~~~~ ~~~~ ~~~~ ~~’~~~ ~~~~~~~. ~~~ ~~~~~~~~ ~~~ ~~~~~~ délicieux. J’imagine que ~~~~~~~~~ ~~~~~~~ ~~~~~~~~~~~~, ~~~~~~ ~~~~~ ~~~ ~~~~~~~~-~~~~~~ ; ~~~ ~~~~~~~~~ ~~~~~~, ~~~~ ~~~~~~~~~~ ~~~~~ ~~~ ~~~~ ~~~ XVIIIe ~~~~~~~ ~~ ~~~~~~~~~~. ~~~~ ~~~ ~~~~~~~ ~~ ~~~~~~~ ~~’~~~~~~~~ ~~~~~~~~~, le grand ordonnateur ~~~ ~~~~ ~~~~~~ : ~~~~~ ~~~~~~~~ ~~~ ~~~~~~ ~~~ ~~~~~, ~~~ ~~~~~~~~~ ~~~’~~~ ~~’~~~~~~ qu’aimable.\nN’empêche, ~~’~~~~~~ ~~~~~~~~~~. ~~’~~~ ~~~~~ ~~~ ~~~~~ ~~~~~ ~~~~ ~~~~~~ ~~~~ ~~~ ~~~~~~ ~~~ la Glacière, que ~~~ ~~~~~~~~ ~~~~~ ~~~~ sépulture — assis, ~~~ ~~~~~~ ~~~~~~~ ~~~ tombeau. ~~~~~ ~~~ ~~~~~~~~ ~~~~~~~~~ ~~~ ~~~~ ~~~~~~~~~~ ~~~~ ~~~~ ~~~~~ ~~~~~ ~~~~~~~~~~~, ~~~~ ~~~~ ~~~~~~ ~~~~~ du maire de ~~~~~~~~~~~, ~~~~~~~ ~~~~~~~ ~~~ ~~~~ ~~~~~ ~~~~~~~~ ~~~ ~~~~~~~ ~~~~~~~~ (~~~ ~~~~~~~~~ ?). ~~’~~~~~~~ ~~~’~~~ ~~~ ~~~ ~~~~ ~~~~~ ~~~~~~~~~~ ~~~ ~~~~~~~ ~~~ ~~~~~~~, ~~~ ~~~~~~~~, ~~~~ ~~~~~~ parfaite quand je ~~’~~~ ~~~~~~~~ ~~~ ~~~~~~ ~~~ ~~~ ~~~~~~~~~, ~~~ ~~~ ~~~~~~~~~~~~ ~~~ ~~~~~~ ~~~~~~~~ ~~~ ~~~ ~~~~~~, ~~~~ ~~’~~~~~~~~ ~~~~~ ~~~~~~~~~~ ~~~~~. ~~’~~~ ~~~~~~~ ~~~~~ ~~~~ ~~~ ~~~~~~~~~~~~~~~ avec leur fils, ~~~ ~~~~~~~ ~~~~~~~~~, ~~~~~ ~~~ ~~~~~~ ~~~~~ ~~ ~~~~~~~ ~~~~~ ~~~~. ~~~ ~~~ ~~~ ~~~~ ~~ ~~~~~~ ~~’“~~~~~~~~~~~ ~~~~~~~”, ~~’~~~~~~~. ~~~ ~~~~~~~ ~~~~~~~-~~~ ~~~ ~~~~~~~ ? ~~~~ ~~~~~~~~~~~~~ y sont venus ~~~ ~~~~~~~, ~~~~~ ~~~ ~~~~~~~~~ ~~~ ~~~~~~~. ~~~~ ~~~~~~ ~~~~~~~~ ~~~~~~ ~~~~~ ~~~~~~~~~, ~~ ~~~ ~~~~~~~ ~~~~~~~~, ~~~~~~ ~~~~~~~~~~. ~~~~~~~ ~~~~~~~~~ ~~ ~~~~~ ~~~~ ~~~~~~~~, ~~~~ ~~~~~~~~~~~~ une maison de ~~~~~~~~~ ; ~~~~~ ~~~ ~~’~~ ~~~~~~~ ~~~~ ~~~~~~~~~~ — ~~~~~ ~~~~~~ ~~~ ~~~~~~~~ ~~~~~~~~~ ~~~~~~-~~~~~ ~~’~~~ ~~~~~~~~~~~ ~~~ ~~~~ ~~~~~~~~~~~, ~~~~~~ ~~~~~~~~~~, ~~ ~~’~~~-~~~~~~~~ VIII.\nPourtant ~~~ ~~~~~~ ~~~~~~~~~~, le roi Gustave ~~~~ ~~~ ~~~~~~, ~~~~~~ ~~~~~~~~~ ~~~~ ~~~~~~~~~ ~~~~ ~~~ ~~~~~~~~, ~~~ ~~~~~~ ~~~ ~~~~~~~~~. ~~~ ~~~ ~~~~~~~~~ ~~~~~ ~~~~ ~~~ ~~~~~~ ~~~~~ ~~~ ~~~~~~ ~~~~~~~~~~ ~~~ ~~’~~~~ du Bonheur évoquait ~~~~ ~~~~~~~~~ ~~~~~~~~ ~~~ ~~~~~ ~~~ ~~~~~ (~~~~ ~~~ ~~’~~~ ~~’~~~~~~~~~ ~~~~~~~ ~~~~, ~~~~~~ ~~~ ~~~~~~~~~~~~~) ; ~~~~~ ~~’~~~~~~ the ~~~~~~ ~~~~ round. ~~~ ~~~~~~ ~~~’~~~ ~~ ~~ aussi quelque chose ~~~ ~~~~ ~~~~~~ ~~~~~ ~~~ ~~~~~ ~~~ ~~~~~-~~~~~~, ~~ Postdam.\nNous ~~~~~~ ~~~~~~~~ ~~~ ~~~~ ~~~~~~ ~~~ ~~~~~~~. ~~~ ~~~~~~~ ~~~ ~~~~~ ~~ ~~~~~~ ~~~~ ~~~~~~~~~ ~~~~~~~, ~~~ qui me semble ~~~~~~~~~~~~~~~, ~~~~ ~~~~ ~~~~~~~~ ~~~~~~~~ ~~~~~ ~~~~~~~~~~ ~~~~~~ ~~~ ~~~~~~~~~~~~ ~~~ ~~~~~~~ des Demeures ~~~~ ~~’~~~~-~~~-~~~~~~~. ~~~~~~~ ~~~~~~~~ ~~~~~~~~~~~~, ~~~~~~~~ ~~~~~ ~~’~~~~~~~~~~ ~~~ ~~~ ~~~~~~ ~~~ ~~’~~~~~~~~ Dreyfus, à destination ~~~~~~~~ ~~~~ “~~~~~~~~~~”, ~~’~~~~~~~~, ~~~~ ~~~ ~~~~~~ ~~~~~~ ~~~~~~~~~~~~ ~~’~~~~ ~~~~~-~~~~~ ~~~~ ~~~ ~~~~~~~ ~~~~ ~~~~~ ~~ ~~~~~~~~, ~~~ ~~~~ ~~~~~~ : ~~~~ “~~~~~~~~ ~~~~~~~~~~~~~~” ~~’~~~~~~~~~~ ~~~~ ~~~~~~~~ et se crêpent ~~~ ~~~~~~~~ — ~~~ ~~~~~~~ ~~’~~~~~~~~~~~~ ~~~ retard.\nLa ~~~~~~ ~~~~~~~ ~~~~~~ ~~~~~~~~, ~~~~~, ~~ ~~~~~~ ~~~~~~~~ ; ~~’~~~~ ~~~~~ ~~~ ~~~~~ ~~~ ~~~~~~ ~~~ ~~~~~ ~~~~ ~~~~~~~~~~~~ ~~~~~~ à d’affreux panneaux ~~~~~~~~~~~~, ~~~~~ ~~~ ~~~~~~~, ~~ ~~~~~~~~~ ~~~~~~~ ~~~ ~~~~~~~~~~. ~~~~~~ ~~~~~~~ ~~~ ~~~~~ ~~~~ ~~~~~~~~ ~~~ ~~~~~~~~ ~~~~~~ ~~~~~~~~~~~ ~~~ ~~~~~~ ~~~~~~~~~~, ~~~~~ ~~~~~ ~~~~~~~~~~ ~~~~~~ ~~~~~ le doit ; et ~~~~~ ~~’~~~~~~ ; ~~~~~ ~~~ ~~’~~ ~~~~~. ~~~~~~ ~~~~~~~~~~~~~ ~~’~~~~~~~~~ ~~~~ ~~~~~~~~ ~~~~~~~~~~~. ~~~~ ~~~~~~~~~~~ ~~’~~~~~~~~~~~~~ ~~~~~ ~~~~~~ ~~~~ ~~~~~~ ~~~ ~~~~~ ~~~~ ~~~ ~~~~ ~~~~~~~ ~~~~ ~~~~~~~~~. Et, comme tous ~~~~ ~~~~~~~~~, ~~~~ ~~~~~~~ ~~~~~~~~~~~ ~~~~ ~~~~ ~~~~~~~~~~ ~~~’~~~~ ~~~~~ ~~~~~~~~ ~~~~~ provisoires. ~~~~~~ ~~~~~ ~~~~~ ? ~~~~~ ~~~~~~~~~ ~~ ~~-~~-~~~ ~~ ~~~~~~~ ~~~ ~~~~~ ~~~~~~~~ ~~~~~ ~~~~ mois, qui en ~~~~~~~~ ~~~~~~~ ~~~~~~ ~~~~, ~~~~~~ ~~~ ~~’~~~~ ~~~~ ~~~ vingt ?\nNous ~~~~~ ~~~~~~~~~~~ ~~~~ ~~~ ~~~~~~~~~~~, ~~~ ~~~~ ~~~~~~~~ ~~~~~~ ~~~~~~, ~~~~~ ~~~~~~~ ; ~~~ — ~~ ~~~ ~~~~~~~~~~ que nous étions ~~~ ~~~~~ ~~~ ~~~~~~~~~ ~~~ ~~~~~~~, ~~~~~ ~~~~~ ~~ ~~~~~~~~~ ~~~~~~~~~~~ ~~~~~~ ~~~~~~~, ~~~~~~~~~~~~~ — ~~~~ ~~~ ~~~~~~ ~~~~~ ~~~~~~~~~ ~~~~ ~~~~~ ~~~~~~~~~ ~~~~~~~ ~~~~ closes ~~~~ cathédrales anglaises, et ~~~ ~~~~~~~~~~~~ ~~~~~~ ~~~~ ~~~~~~~~ ~~’~~~~, ~~’~~~~~~~ ~~~~~ ~~~~~~~ ~~~’~~ ~~~~~~~~~ ~~~~~ ~~~~ ~~~~~ ~~~~ ~~~~~~~. ~~~ ~~~ ~~~~~ ~~~~~~~ ~~ ~~~ ~~~~~~~~~ ~~~~~~ ~~~~~~~~ (~~~~ ~~~~~~ sous ses miradors ~~~~ ~~~~~~~ ~~~~ ~~~~~~~~~~~ ~~~~~~~~~ ~~~~~ ~~~~ ~~~~~, ~~~~~), ~~~~~~~ ~~~~~~~ ~~~~~~~~~ ~~’~~~~~~~~ ~~~ ~~~ ~~~~~-~~~, ~~~ ~~~ ~~~~~~~ ~~ ~~~~~~ ~~~ ~~~~~ ~~~~~~ jardins.\nEnfin ~~~~~ ~~~~~ dans l’œil, comme ~~~~~ ~~~~~~~~~ ~~~~~ ~~~~~~, ~~~ ~~~~~~~ ~~~~ ~~~ ~~~~~~, ~~~~~ ~~~~~ ~~~~~~~~, ~~~ ~~~~~~~~ ~~~ ~~~~~~-~~~~~~~~-~~~-~~~~~, ~~~~ ~~~~~~~ ~~~ ~~~~~ ~~~~~~~~~~~ ~~~ ~~~~~~~ ~~~~~~~~ ~~~ ~~~~~. ~~~~~ marchâmes sur ses ~~~~~~~~~~ ~~~ ~~~~~~~~ ~~~ ~~~~~, ~~~ ~~’~~~~~~~ ~~~~~ ~~~~~~~~~~~~ ~~~~ ~~~~ ~~~~~~ ~~~~~~~~~~ ~~~~ ~~~~~~~~~~~~ ~~~~~ ~~~ ~~~~~~~.\nvoir l’entrée du samedi 13 octobre 2018 et ses 19 images dans Le Jour ni l’Heure


Pajenn:Imitation ar Verc’hes Vari.djvu/404 - Wikimammenn\nPajenn:Imitation ar Verc’hes Vari.djvu/404\nbenac, pe seurt alvocad puissantoc’h eguet Joseph or bigemp-ni impliget en ho c’hever ?\nMæs brema, Sant Joseph en êe, hac-en en deus nebeutoc’h a c’halloud ? Iit eta da gaout Joseph, evit ma c’hintercedo evidoc’h. Pe seurt benac e ve ar c’hraç a zesirit, Doue he accordo da beden Sant Joseph.\nOuspen-se, a be gondition benac e veac’h, a be stad benac, ho stad memes hac ho condition a fournis deoc’h eur sujet hac eur ræson da gaout eur fizianç particulier e Sant Joseph. An dud nobl ha pinvidic a dle consideri, oc’h e bedi, penaus Sant Joseph a so ar mab bian eus ar batriarchet hac ar rouane ; ar beaurien a dle gouzout penaus n’en deus qet dispriget ho stad, hac en deus bevet eveltho er baourentes, en deus labouret epad e vues en e vicher ; an dud dizemes a dle consideri penaus Sant Joseph en deus conservet ar parfæta virginite, ar vrassa purete ; an dud demezet a dle gouzout eo bet ar pennadures eus ar gaëra ha nopla famill a alfe jamæs beza ; ar vugale a dle gouzout eo bet an tad maguer eus a Jesus, en deus conservet ha gouvernet bugaleaich mab Doue ; ar veleyen a dle gouzout en deus bet qen alies ar bonheur da zerc’hel Jesus etre e zivrec’h ; en deus memes offret d’an Tad eternel, ar prividiou eus a c’hoad Jesus, e deis e circoncision ; tud ar\n(a) Gen, 41. 55. [N'eus ket anv aze eus Joseb pried da Vari, hogen eus Joseb mab da Jakob !]\n↑ Gen, 41. 55.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/404&oldid=113670 »\nKemmoù diwezhañ degaset d'ar bajenn-mañ d'an 3 Gen 2018, da 13:46.


Pajenn:Morvan - Kenteliou hag istoriou a skuer vad evit ar Vretoned, 1889.djvu/270 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/270\nnen a verzerinti ! Neuze e lavaras d’ar bugel : va map, setu aze ho tad, pedit hen d’ho pennigen. Kerkent ar bugel en em lakeas var he zaoulin, a groachaz he zaouarn hag a c’houlennaz oc’h an tad he venediction. Ober a reas kementse en eun doare ker coant ma tennas varnezan daoulagad cals eus an dud a voa o sellet, hag e savas trouz ha goelvan en ho zouez. Kementse a reas aoun d’ar vourrevien hag a reas dezho en em hasta da ober ho micher. Dioc’htu e voue guelet daou pe dri benn o coeza hag a ruillas bete treid Ignasic. Ne voue ket strafuillet evit kementse. Dont a rejor d’he vam, hag ep chench liou e velaz ive he fenn distaget. Erfin gant eun ners calon calz en tu all d’ar pez a eller da c’hortos dioc’h eur bugel en oad-ze, e recevaz he unan taol ar maro.\nKerkent ha ma voue merzeriet ar vanden genta-ze, e voue laket ho fennou a zirag ar re a dlie beza dêvet, hag e voue c’hoezet an tan. Pemp troatad varnugent edo an tan dioc’h ar peuillou, ha laket oa ar c’heuneut en eun doare ma tlie beza pell araog mont beteg ar verzerien. He laza a reat zoken pa gavet ez ea re vuan. Da c’hortoz eta an tan da zont beteg enho, an tad Spinola a roaz an absolven da Lucia Fraïtez a ioa staget en he gichen hag a c’houlenne ar c’hras-ze digantha. Neuze o trei oc’h an ofiser carget da lacat ho merzeria, e lavaras dezhan gant eur vouez cre e tlie guelet brema petra glaske missionerien an Europ o tont d’ar Japon hag e tlie sonjal, oc’h ho guelet kel laouen e creiz eun. tourmant ker criz, ecreiz an tan, ne ket evit clasc madou, mes evit clasc savetei eneou eo e voant deut di. — Comz a reas goudeze oc’h ar re a voa o sellet : « An tan-ma a ia d’hon dêvi, emezhan, ne deo nemet ar skeud euz an tan gant pehini Doue a zêvo\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/270&oldid=162409 »


Pajenn:Morvan - Buez ar Zent, 1894.djvu/501 - Wikimammenn\nPajenn:Morvan - Buez ar Zent, 1894.djvu/501\nzervicher dre eur burzud a ioa c’hoarvezet enn iliz epad m’edo ar pab oc’h offerenna dirak ann impalaer. Raktal ar pab hag ann impalaer a deuaz ho-unan da Velet korf ar Zant, ha goudeze e teujont ive d’ann enterramant. Divezatoc’h, palez tad Aleksis a oue great eunn iliz anezhan, hag enn iliz-se ez euz c’hoaz hirio eur bazenn bennag euz ann deleziou m’en doa he vab bevet dindanho epad seitek vloaz evel eur paour keaz. Maro ar zant-ma a erruaz e tro ar bloaz 404 pe 414.\nDoue a ioa eno ouz he c’hedal. Eunn devez, unan euz ann Tadou a gomzaz outhan gant kement a nerz ma tirollaz da vouela gant eur c’heuz braz d’he bec’hejou, hag enn eur c’houlenn pardoun euz a greiz he galoun. Chench\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/501&oldid=137717 »


Buhez ar Sent/1894/Flavian - Wikimammenn\nBuhez ar Sent/1894/Flavian\n◄ Thomas Flavian Servul ►\njomaz ato stard enn he feiz. Neuze e oue lamet he blas diganthan ; mes pe a dra aoualc’h en doa da veva, ha gant he zanvez e kendalc’haz evel kent da zikour ann dud keiz hag ezommek.\nAnn impalaer a bignaz var ann tron goude maro Konstans a oue ann impalaer Julian. Hema a ioa bet badezet ; mes goudeze en doa dilezet servich ar guir Doue evit heul relijion ar baianed, ha c’hoant en doa da lakaat ar gristenien all da ober eveldhan. Abalamour da ze, e voall-gase anezho e peb feson, hag avechou zoken ho c’houndaone d’ar maro.\nHogen, Flavian a ioa unan euz ar re a laboure ar muia da rei kaloun d’ann dud fidel ha d’ho c’hrenvaat er feiz. Ouspenn a rea c’hoaz. P’en deveze eur c’hristen bennag skuillet he c’hoad evit Jezuz-Krist, ez ea, evel Tobias guech all, da glask he gorf, ha goudeze e sebelie hag ec’h enterre anezhan gant respet.\nAnn impalaer, o veza klevet ann dra-ze, a roaz urs da Apronian, prefet Rom d’ann ampoent, da gregi e Flavian ha da veza rust enn he genver, ma ne felle ket d’ezhan kinnig ezans d’ann idolou.\nApronian a oue mall ganthan senti ouz ann impalaer ; mes, kaer en devoue, ne c’hellaz ket lakaat ar Zant da adori ann doueou faoz. Neuze, gant he gounnar, e c’hourc’hemennaz ober eur merk var dal Flavian gant ann houarn ruz, evel a veze great var dal ann dorfetourien vraz. Mes ar Zant a c’houzanvaz ar boan hag ann dismegans-se gant muioc’h a joa eget n’en devije bet o reseo eur gurunenn aour pe eur vantell a roue.\nGoudeze ar prefet a lamaz diganthan he holl vadou, hag her c’houndaonaz d’ann harlu. Setu hen eta lakeat var ann douar noaz, ha red d’ezhan kuitaat he vro. N’euz fors ; he galoun a zridaz o klevet ar zetans-ze. Lezel a rea var he lerc’h he bried Dafroza hag he ziou verc’h, Bibiana ha Demetrii. Mes ho abandouni a eure gant fizians etre daouarn providans Doue, ha rezoun en devoue ; rak Doue a gemeraz soursi anezho, hag ho zeir o devoue ann eur da c’hounit ar gurunenn a verzerenti.\nEvithan a dremene he holl amzer o pedi el leac’h m’oa bet kaset. Mes ne vevaz ket pell eno, ha mervel a eure gant ann dienez d’ann 22 a viz kerzu euz ar bloaz 362. Henoret eo evel merzer abalamour d’ar pez en deuz gounzanvet evit ar feiz ; rak, evit beza merzer, n’e ket red ato skuill he c’hoad pe rei he vuez, aoualc’h eo gouzanv eunn dra bennag evit difenn ar feiz hag ar relijion.\nAdtapet diwar « https://br.wikisource.org/w/index.php?title=Buhez_ar_Sent/1894/Flavian&oldid=30404 »\nKemmoù diwezhañ degaset d'ar bajenn-mañ d'an 16 Gen 2012, da 12:27.


Meur a zen zo bet anvet Giovanni de' Medici.\nGiovanni di Cosimo de' Medici, e Bargello\nPoltredet en un daolednn gant Sandro Botticelli.\nGiovanni de' Medici (Firenze, 1421 – Firenze, 1463) a oa un arc'hantour italian, den desket ha gwarezer an arzourien da vare an Azginivelezh italian.\n3 Gwarezer an arzoù\nEil mab Cosimo il Vecchio ha Contessina de' Bardi e oa. Breur yaouankoc'h Piero il Gottoso e oa, met yac'hoc'h eget e vreur, skoet gant an urloù, e oa. Se zo kaoz e kave d'e dad en dije kemeret aferioù an tiegezh ha re kêr Firenze war e lerc'h, goude ma oa muioc'h troet e vab gant plijadurioù ar vuhez, ha re ar spered, eget gant dastum arc'hant.\nBihanik e oa pa voe skoliet en Arte del Cambio (1426) ha goude en Arte della Lana (1435). War-dro aferioù ar bank Medici e voe lakaet d'ober en 1438, ha ren a reas skourr Ferrara. Desket e oa war al lizhiri klasel ha troet kaer e oa gant ar sonerezh.\nEn 1447 e kenlabouras gant skol-veur Firenze. En 1454, e voe dilennet da briol ha bloaz goude, e 1455, edo e-touez ar gannaded a voe kaset da Roma da saludiñ ar pab nevez Kalist III. Er bloaz-se eo e teuas da vout rener meur ar bank Medici.\nDimeziñ a reas e miz Genver 1453 da Ginevra Alessandri, hag ur mab o doe, Cosimino, marvet en 1459 da eizh vloaz. Daou vastard en doe ivez, Francesco ha Giovanni, marvet yaouankik ivez.\nMervel a reas en 1463, da 42 vloaz, bloaz a-raok e dad. Kleñvedoù a oa en tiegezh a rumm da rumm, met marteze eo e vuhez bambocher an hini zo kaoz d'e varv abred.\nEmañ e vez er Sagrestia Vecchia en iliz San Lorenzo Firenze, graet gant Andrea Verrocchio, e-kichen e vreur.\nGwarezer an arzoù[kemmañ | kemmañ ar vammenn]\nAdorazione dei Magi (1475), Uffizi.\nEñ eo ar roue yaouankañ a weler en Adorazione dei Magi gant Sandro Botticelli, e-kichen e vreur.\nAdtapet diwar « https://br.wikipedia.org/w/index.php?title=Giovanni_di_Cosimo_de%27_Medici&oldid=1857708 »\nKemmoù diwezhañ degaset d'ar bajenn-mañ d'an 27 Du 2019, da 00:51.


Kafedi Istor - Breizh e grez an duged kapetat (1212-1341)\nAgenda de Kevredigezh Vrezhon (porte parole Rafael Urien) publié le 18/02/18 14:22\nDate de l'évènement : le 24/02/2018 à 14 h\nPêr Brizhkloareg ha sant Erwan\nKafedi Istor : «Breizh e grez an duged kapetat (1212-1341)» (lusket gant Rafael Urien)\nD’ar Sadorn 24 a viz C’hwevrer 2017, 2e30 goude merenn, e tavarn ar Finnegans, 46 straed Aristide Briand, KEMPER\nGoude drouziwezh ar Blantajeneded e tegouezh, e 1212, e penn Breizh duged eus tiad Kapetiz, kendirvi rouaned Frañs. Gant Pêr Brizhkloareg hag e vab Yann Iañ Rouz e voe kendalc’het labour kreñvaat ar Stad vreizhat-kreiz diwar-goust ar varoned vras hag an Iliz pergen. En o grez avat, ha muioc’h c’hoazh e hini o warlerc’hidi (Yann II, Arzhur II ha Yann III), e sujas don an dugelezh da yev rouantelezh Frañs. Splann e voe al levezon c’hall diouzh ur sell politikel hag ensavadurel, met ivez denel (divroañ war-zu Bro-C’hall) ha kefredel (levezon mennozhioù, sevenadur, arz...Bro-C’hall). Daoust ma voe gant dale e tiorroas ar c’hêrioù gant savidigezh lec’hioù foran (koc’hu, ospitalioù, ilizoù…) hag astenn ar c’hêrioù war fabourzioù. Liammet e voe an diorren-se gant hini ar c’henwerzh hag an dornvicherioù.\nWar zonaat ez eas ar gristenidigezh, gant kendalc’h diorren urzhioù ganet a-raok (Sistersianed) pe reoù nevez krouet (kesterion : Frañsiskaned, Dominikaned…), pe personed hep o far (sant Erwan), ha pa vefe bet dre ziheñchañ lidoù kozh (Troveni Lokronan-Kerne, feunteunioù…).


Godiva - Wikipedia\nLady Godiva gant John Collier, c. 1897, Herbert Art Gallery and Museum\nGodiva, pe Godgifu, a oa, hervez ar vojenn, un itron sakson en XIvet kantved, e kêr Coventry.Hervez ur vojenn eus an XIIIvet kantved e vije bet o varc'hegañ en he noazh – gwisket gant he blev hir hepken – dre gêr Coventry evit klemm d'he fried abalamour d'an tailhoù re bonner.\nEn un doare koshoc'h c'hoazh eus ar vojenn ez eus un den anvet "Peeping Tom" en dije sellet outi o varc'hegañ hag a vije deuet da vout dall.\nDelwenn da Lady Godiva e Coventry\nGodiva a oa pried Leofric, kont Mercia. Ur mab o doe, Aelfgar, kont Mercia. Anv Godiva a gaver en dihelloù, hag en Domesday survey, skrivet e meur a stumm. E hensaozneg e kaver Godgifu pe Godgyfu, hag a dalv "roet gant Doue", da lavarout eo un anv kenstêr gant Dorotea ha Teodora; Godiva a oa ar stumm latinekaet.\nLady Godiva er Maidstone Museum\nAdtapet diwar « https://br.wikipedia.org/w/index.php?title=Godiva&oldid=1959904 »


divrec'h - Wikeriadur\n(Furm anv-kadarn) Diwar an anv-gwan pegementiñ div hag an anv-kadarn brec'h, da geñveriañ gant ar ger kernevveurek dywvregh.\n(Furm verb) diwar divrec'h-, pennrann ar verb divrec'hañ, hep dibenn-ger.\ndivrec'h /ˈdiwvrex/ /ˈdivrex/ daouder benel (furm vihanaat : divrec'hig, liester : divrec'hioù)\n(Korfadurezh) Daouder an anv-kadarn brec'h\n— O ! me 'ouie ervat », eme ar wreg, « oac'h kristenien vat ha n'ho pije ket graet un intañvez ac'hanon, gant pevar minor war va divrec'h. [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 90.)\nAnaout a riz dioc'htu Herve Soutre, flastret he benn, ha Katel Eukat, he daou vugelik gant-hi etre he divreac'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 53.)\nRak, ma ne oa ket ar baraer ur gwall zen, ur c'haer a zen e oa, ha gant nerzh ur marc'h en e zivrec'h. — (Jakez Riou, An Ti Satanazet, Skridoù Breizh, 1944, p. 88.)\nDaoust da se, strivañ a ra da stardañ he divrec'h e-dro d'he mabig ; [...]. — (Jarl Priel, Va Zammig Buhez, Al Liamm, 1954, p. 45.)\nMe am-bez poan em divreh. — (Jules Gros, Le trésor du breton parlé Deuxième Partie, 1970, p. 64.)\n[...], ha neuze, sioulaet dezhañ, e teue etre ma divrec'h da zisoñjal e stultennoù ha da vezañ evurus. — (Pêr Denez, Glas evel daoulagad c'hlas na oant ket ma re, Al Liamm, 1979, p. 23.)\nPa dremenfet e-kichen ar c'hannerezed-noz, bezit didrouz ha mut ; rak mar tireizhit (!) o labour, c'hwi a zleo reiñ dezhe skoazell da weañ ar gannadenn, ha gwazh d'ho tivrec'h. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 29.)\nGant e zivrec'h e poueze war e gomzoù. — (Goulc'han Kervella, Brezel ar Rigadell, Al Liamm, 1994, p. 40.)\nSkrivet ivez divvrec'h\nEn doare-skrivañ etrerannyezhel e vez skrivet diwvrec'h, diw vrec'h.\ngalleg : (paire de) bras (fr)\nkerneveureg : dywvregh (kw)\nsaozneg : arms (en)\nFurm ar verb divrec'hañ e trede gour unan an amzer-vremañ, en doare-disklêriañ.\nFurm ar verb divrec'hañ en eil gour unan an doare-gourc'hemenn.\nAdtapet diwar « https://br.wiktionary.org/w/index.php?title=divrec%27h&oldid=300655 »\nKemmoù diwezhañ degaset d'ar bajenn-mañ d'an 2 Gou 2020, da 16:29.